pythainlp/thai-wiki-dataset-v4 huggingface dataset:
ซากุ

ซากุ  เป็นนครที่ตั้งอยู่ทางตะวันออกของจังหวัดนางาโนะ ประเทศญี่ปุ่น มีขนาดพื้นที่ทั้งสิ้น 423.51 ตารางกิโลเมตร มีจำนวนประชากร ณ วันที่ 1 เมษายน ค.ศ. 2023 ประมาณ 97,335 คน
ซากุจัดตั้งขึ้นในฐานะเทศบาลนครเมื่อวันที่ 1 เมษายน ค.ศ. 1961 และหลังจากการควบรวมเทศบาลข้างเคียงเพื่อจัดตั้งเทศบาลนครซากุขึ้นใหม่ในปี ค.ศ. 2005 ซากุกลายเป็นเทศบาลลำดับที่ 5 ในจังหวัดนางาโนะที่มีจำนวนประชากรเกิน 1 แสนคน
นับตั้งแต่มีการเปิดใช้งานสถานีรถไฟซากูไดระในเส้นทางนางาโนะชิงกันเซ็ง ด้วยเวลาในการเดินทางเข้าโตเกียวด้วยรถไฟชิงกันเซ็งเพียง 1 ชั่วโมง ทำให้มีประชากรย้ายมาที่เมืองซากุเป็นจำนวนมาก
ประชากร.
จากข้อมูลการสำรวจสำมะโนประชากรของญี่ปุ่น จำนวนประชากรของซากุยังคงค่อนข้างคงที่ตลอด 60 ปีที่ผ่านมา
โอคิชิทอ

โอคิชิทอ  เป็นศิลปะการต่อสู้ที่มีรากฐานมาจาก กลุ่มปฐมชาติครีที่ราบ ที่ก่อตั้งและพัฒนาโดยนักต่อสู้ป้องกันตัวชาวแคนาดาชื่อ จอร์จ เจ.เลพิน
การฝึกฝน.
อาวุธเป็นสิ่งที่ได้รับการแนะนำในช่วงต้นของการฝึกฝน เนื่องด้วยอิทธิพลของอาวุธมีส่วนเกี่ยวข้องกับเทคนิคการประชิดตัว
อาวุธหลักของโอคิชิทอคือสต็อกคลับ ("nontoni towin mistik") อาวุธนี้ เดิมนำมาจากพานท้ายของปืนไรเฟิล แม้ว่ารุ่นหลังจะทำการสลักเป็นรูปจำลองของพานท้ายปืนไรเฟิล และกันสต็อกของชาวที่ราบจะมีลักษณะข้อศอกในพานท้ายทั้งในแบบยาวและสั้น
ขวานโทมาฮอว์ก, ทวนสั้นและยาว รวมถึงกริชที่ราบ ล้วนเป็นส่วนหนึ่งของการฝึกฝนโอคิชิทอขั้นพื้นฐาน
ปรัชญา.
ทิศทั้งสี่.
ในหมู่ชนพื้นเมืองของทวีปอเมริกาเหนือ ต่างให้ความสำคัญต่อทิศทั้งสี่ ในการฝึกฝนแต่ละวัน ทิศทั้งสี่จะถูกใช้เมื่อท้าทายการโจมตี ด้วยแนวคิด: การตอบสนองคือกลยุทธในช่วงเสี้ยวของวินาที (ทิศตะวันออก) และกระบวนท่าคือการเคลื่อนไหวที่มาพร้อมกับพลังและความมุ่งมั่น (ทิศใต้) เพื่อที่ว่าฝ่ายตรงข้ามจะถูกควบคุมโดยกลยุทธ (ทิศเหนือ) ก่อนที่จะจัดการส่งลงไปในท้ายที่สุด (ทิศตะวันตก) โดยเทคนิคทั้งหมดจะปฏิบัติให้สอดคล้องกับสภาพแวดล้อมด้วยความเคารพและการยับยั้งชั่งใจขั้นสูงสุด
การทดลองทางคลินิก

การวิจัยเชิงทดลองทางคลินิก  คือชุดของกระบวนการในการวิจัยทางการแพทย์และการพัฒนายาที่ทำขึ้นเพื่อประเมินข้อมูลเกี่ยวกับความปลอดภัย (รวมทั้งผลไม่พึงประสงค์จากยาและผลข้างเคียงของวิธีการรักษา) และประสิทธิภาพของเครื่องมือต่างๆ ในการให้บริการสุขภาพ (เช่น ยา การตรวจ อุปกรณ์ วิธีการรักษา ฯลฯ) การวิจัยจะเริ่มขึ้นได้ก็ต่อเมื่อได้มีการศึกษาข้อมูลเกี่ยวกับประสิทธิภาพและความปลอดภัยจากการศึกษาที่ไม่ใช่ทางคลินิกจนได้ข้อมูลที่น่าพอใจแล้ว และผ่านการรับรองขององค์กรจริยธรรมที่เกี่ยวข้อง
ในการทำวิจัยเช่นนี้ผู้วิจัยจะรวบรวมอาสาสมัครทั้งที่มีสุขภาพปกติและ/หรือป่วยด้วยภาวะที่สนใจเข้ามาศึกษาในการวิจัยนำร่องขนาดเล็กก่อน จากนั้นจึงเริ่มการวิจัยขนาดใหญ่ต่อไป ส่วนใหญ่ทำโดยเปรียบเทียบของใหม่กับของเก่าที่ใช้อยู่ เมื่อศึกษาพบว่ามีความปลอดภัยและมีประสิทธิภาพแล้ว การวิจัยลำดับถัดไปจะเพิ่มจำนวนผู้เข้าร่วมการวิจัยให้มากขึ้น การวิจัยเช่นนี้มีขนาดแตกต่างกันไปขึ้นอยู่กับความเหมาะสม อาจทำในศูนย์วิจัยแห่งเดียวหรือหลายศูนย์หลายประเทศพร้อมๆ กัน ก็มี
เร็วทะลุนรก

เร็วทะลุนรก  ภาพยนตร์ดราม่า-แอ็คชั่นสัญชาติฮ่องกง นำแสดงโดย เจิ้ง อี้เจี้ยน, ถัน เหย้าเหวิน, จาง ป๋อจือ, เยิ่น ต๊ะหัว, หลิน ซีเหลย กำกับโดย แอนดริว เลา
เรื่องย่อ.
สกาย เป็นเด็กหนุ่มลูกชายของมหาเศรษฐีผู้หยิ่งจองหอง สกายใช้เวลาไปกับการแข่งรถซิ่งบนท้องถนนของฮ่องกง สกายแข่งรถชนะจิงโก้ และเดิมพันด้วยการตีขาของจิงโก้จนหัก จิงโก้กับพวกจึงเก็บความแค้นนี้ไว้ เมื่อ เติ้งฟง พี่ชายของจิงโก้พ้นโทษออกมาแล้วจากเรือนจำ ได้ออกมาล้างแค้นให้ ด้วยการเดิมพันแข่งกับสกาย โดยที่ เพ็ดดี้ เพื่อนของสกายที่เชี่ยวชาญการตกแต่งเครื่องยนต์ได้เตือนแล้ว แต่สกายก็ไม่ฟัง ผลปรากฏว่าสกายแพ้ โดยเกิดอุบัติเหตุตกจากทางด่วน ซ้ำยังทำให้ เคลลี่ แฟนสาวต้องเสียชีวิต ขณะเดียวกันก็ถูกตำรวจจับเนื่องจากถูกยัดยาเสพติด
สกายจึงต้องเดินทางมายังประเทศไทย เพื่อตามหา ปีศาจตง พ่อของตนเองที่เป็นอดีตตำนานนักแข่งรถที่เคยขับเคี่ยวกับเติ้งฟงมาก่อน ที่นั่น สกายได้พบกับ ปีศาจตงที่พัทยา ปรากฏว่าปีศาจตงกลายเป็นคนขาพิการ ซ้ำยังมีมือข้างซ้ายที่สั่นเทา เพราะถูกเติ้งฟงตัดเส้นเอ็น แต่ก็มีความสุขดีกับชีวิตครอบครัวใหม่ที่ไทย ปีศาจตงได้ทำให้สกายฟื้นกลับมาเป็นคนใหม่ ขณะเดียวกันที่ฮ่องกง ระหว่างรอสกายอยู่ เติ้งฟงได้ท้าเพ็ดดี้ให้แข่งด้วย ด้วยการพันผ้าเทปกับพวงมาลัย ปรากฏว่าเพ็ดดี้เกิดอุบัติเหตุ เสียชีวิต แนนซี่ น้องสาวของเพ็ดดี้ได้เดินทางมาไทยเพื่อแจ้งข่าวแก่สกาย สกายจึงกลับไปยังฮ่องกงอีกครั้ง เพื่อสู้กับเติ้งฟงและล้างแค้นให้เพ็ดดี้
เบื้องหลังและคำวิจารณ์.
"The Legend of Speed" เป็นภาพยนตร์จาก บ็อบโปรดักชั่น นับเป็นเรื่องที่ต่อจาก "A Man Called Hero" ในปีเดียวกัน โดยมีนักแสดงนำ คือ เจิ้ง อี้เจี้ยน และผู้กำกับฯที่เคยร่วมงานกันมาก่อน คือ แอนดริว เลา
ภาพยนตร์มีเนื้อหาเกี่ยวกับ สกาย เด็กหนุ่มลูกชายมหาเศรษฐีที่ใช้ชีวิตเสเพลไปวัน ๆ กับการแข่งรถบนท้องถนนของฮ่องกง ซึ่งเป็นการกระทำที่ผิดกฎหมาย และทำให้แฟนสาวของตัวเองต้องตาย สกายได้เรียนรู้เกี่ยวกับชีวิตที่แท้จริงกับปีศาจตง พ่อแท้ ๆ ของตนที่ไทย ซึ่งนี่เป็นสูตรสำเร็จสำหรับภาพยนตร์แนวพาณิชย์โดยทั่วไปของฮ่องกง แต่ถือว่าเป็นสิ่งใหม่สำหรับ แอนดริว เลา และการแสดงของจาง ป๋อจือ ซึ่งเป็นนักแสดงหน้าใหม่ เธอทำได้ดีทีเดียวกับบทเด็กสาวที่ไร้เดียงสา ซึ่งทำให้ภาพยนตร์สดใสมีชีวิตชีวาขึ้นมาทีเดียว
ฮง อิน-ย็อง

ฮง อิน-ย็อง (27 ตุลาคม ค.ศ. 1985 –) ชื่อเดิม หง ลิ่นยิง  เป็นตัวแทนนางงามประเทศเกาหลีใต้ในรายการมิสเอเชีย ค.ศ. 2005 และได้รับตำแหน่งรองชนะเลิศ รวมถึงได้รับรางวัลขวัญใจช่างภาพ เธอได้ทำสัญญาร่วมกับสถานีโทรทัศน์แห่งเอเชีย โดยได้ร่วมในกิจกรรมต่าง ๆ ตลอดจนรายการโทรทัศน์หลายรายการ ใน ค.ศ. 2007 เธอได้กลับสู่เกาหลีอีกครั้งภายหลังจากหมดอายุสัญญา โดยประกอบอาชีพเป็นนักแสดงในเวลาต่อมา เธอมีความสามารถพิเศษที่หลากหลาย ทั้งในด้านการร้องเพลง, การเต้นรำ และการทำอาหาร
น้ำตกตาดหลวง

น้ำตกตาดหลวง ตั้งอยู่ในเขตอุทยานแห่งชาติดอยภูคา บริเวณหมู่บ้านทุ่งเฮ้า ตำบลอวน อำเภอปัว จังหวัดน่าน ลักษณะเป็นแอ่งน้ำตกที่สวยงาม นักท่องเที่ยวนิยมมาเล่นน้ำท่ามกลางธรรมชาติ สายน้ำไหลลดหลั่นกันลงมาผ่านโขดหินเป็นชั้น ๆ บางชั้นก็เป็นโขดหินสูง ชั้นบนสุดมีทางน้ำแคบๆ และกระแสน้ำไหลแรงมาก ในฤดูฝนจะมีน้ำมากกว่าฤดูอื่นๆ นอกจากนี้น้ำตกตาดหลวงยังเป็นแหล่งอนุรักษ์ปลาพลวงอีกด้วย มีห้องน้ำ ห้องสุขาบริการอยู่ด้านนอกก่อนเข้าน้ำตก
การเดินทาง.
จากตัวอำเภอปัวเดินทางไปตามทางหลวงหมายเลข 1081 เลี้ยวซ้ายตรงแยกโรงเรียนบ้านทุ่งเฮ้า และเลี้ยวซ้ายไปตามถนนลูกรังประมาณ 1.1 กิโลเมตร หรือ จากตัวเมืองน่านไปตามทางหลวงหมายเลข 1080 ถึงอำเภอท่าวังผาแล้วไปตามทางหลวงหมายเลข 1170 และเลี้ยวขวาไปตามทางหลวงหมายเลข 1081 เลี้ยวซ้ายตรงแยกโรงเรียนบ้านทุ่งเฮ้า และเลี้ยวซ้ายอีกครั้งไปตามถนนลูกรังประมาณ 1.1 กิโลเมตร
กลุ่มภาษาทรานส์-นิวกินีตะวันตก

กลุ่มภาษาทรานส์-นิวกินีตะวันตก (West Trans–New Guinea languages) เป็นข้อเสนอของนักภาษาศาสตร์ในการจัดจำแนกภาษาในตระกูลภาษาปาปัว เสนอโดย Malcolm Ross เมื่อ พ.ศ. 2548
การจัดจำแนก.
ภาษาในกลุ่มที่สูงอีรียัน (ทะเลสาบดานีและปาเนียอี) เป็นภาษาที่ปรากฏขึ้นด้วยกัน และภาษาในเกาะติมอร์และบอมเบอไรตะวันตกมีลักษณะของสรรพนามที่เกี่ยวข้องกัน เมื่อเทียบกับกลุ่มภาษาทรานส์-นิวกินีที่เหลือ อย่างไรก็ตาม ภาษาในเกาะติมอร์มีลักษณะที่ค่อนข้างแตกต่างเป็นเอกเทศ การแบ่งย่อยของภาษาในกลุ่มนี้ได้แก่
ฮัง โงร์

ฮัง ซ็อมนาง โง (Haing Somnang Ngo; #เปลี่ยนทาง ; 22 มีนาคม พ.ศ. 2483 – 25 กุมภาพันธ์ พ.ศ. 2539) หรือ เฮง งอร์ เป็นนรีแพทย์ สูติแพทย์ นักแสดง และนักเขียนชาวอเมริกันเชื้อสายเขมร เขาเป็นที่รู้จักจากได้รับรางวัลออสการ์ สาขานักแสดงสมทบชายยอดเยี่ยมจากภาพยนตร์เรื่องทุ่งสังหารที่เขารับบทเป็นนักข่าวและผู้อพยพชาวกัมพูชา ดิธ ปราน 
โงเป็นหนึ่งในสองนักแสดงชายเชื้อสายเอเชียที่ได้รับรางวัลออสการ์ สาขานักแสดงสมทบชายยอดเยี่ยม ส่วนอีกคนหนึ่งคือกวาน เก๊ฮวีใน พ.ศ. 2566 เขาเอาชีวิตรอดจากค่ายกักกันกัมพูชาสามครั้ง โดยใช้ความรู้ทางการแพทย์ในการให้ตนอยู่รอดด้วยการกินแมลงปีกแข็ง ปลวก และแมงป่อง ในที่สุดเขาก็คลานไปมาระหว่างแนวของเขมรแดงกับเวียดนามไปเพื่อความปลอดภัยในค่ายผู้ลี้ภัยกาชาด แม่ของเขาเป็นชาวเขมรและพ่อของเขามีเชื้อสายจีนฮากกา โงร์และแฮโรลด์ รัสเซลล์เป็นเพียงนักแสดงที่ไม่ใช่มืออาชีพสองคนที่ได้รับรางวัลออสการ์ในสาขาการแสดง
โงร์ยังคงทำการแสดงต่อ จากนั้นเขาถูกฆ่าตายในการปล้นนอกบ้านที่ลอสแอนเจลิสใน พ.ศ. 2539
ชีวิตในเขมรแดง.
ฮัง ซ็อมนาง โงเกิดที่ Samrong Young (ใน พ.ศ. 2483 อินโดจีนของฝรั่งเศส) อำเภอ Bati ปัจจุบันอยู่ในจังหวัดตาแก้ว ประเทศกัมพูชา เขาฝึกงานเป็นศัลยแพทย์และนรีแพทย์ที่พนมเปญ จากนั้นใน พ.ศ. 2518 เขมรแดงของพล พตยึดครองประเทศและประกาศจัดตั้งกัมพูชาประชาธิปไตย เขาถูกขับออกจากพนมเปญพร้อมกับพลเมือง 2 ล้านคนและถูกกักขังในค่ายกักกันร่วมกับภรรยาชื่อ My-Huoy ซึ่งเสียชีวิตจากการคลอดลูกพร้อมกับลูกในท้อง ถึงแม้ว่าเขาเป็นนรีแพทย์ เขากลับไม่สามารถรักษาภรรยาที่จะต้องผ่าท้องทำคลอดได้ ไม่เช่นนั้นจะถูกจับได้ และทั้งเขาและภรรยา (กับลูก) อาจถูกฆ่าได้ หลังเขมรแดงล่มสลายใน พ.ศ. 2522 โงร์ทำงานเป้นหมอในค่ายผู้ลี้ภัยในประเทศไทยและออกเดินทางไปสหรัฐพร้อมกับหลานสาวในวันที่ 30 สิงหาคม ค.ศ. 1980 ตอนอยู่ในสหรัฐ โงร์ไม่สามารถกลับมาประกอบวิชาชีพเวชกรรมได้ และไม่ได้แต่งงานใหม่
ต่อมา มีการจัดตั้งมูลนิธิดร. ฮัง เอส. โงร์ใน ค.ศ. 1997 เพื่อช่วยในการระดมทุนช่วยเหลือกัมพูชา
วิสิแคล

วิสิแคล (อังกฤษ : VisiCalc) ออกวางจำหน่ายในปี พ.ศ. 2522 โดยบริษัทเพอร์ซันแนลซอฟต์แวร์ (ต่อมาเปลี่ยนเป็น วิซิคอร์ป) เป็นโปรแกรมประยุกต์ที่สร้างขึ้นมาเป็นครั้งแรกสำหรับงานด้าน สเปรดชีต สำหรับทำงานบนเครื่องคอมพิวเตอร์ส่วนบุคคล ได้รับการยอมรับว่าเป็นโปรแกรมที่ทำให้คอมพิวเตอร์ภายในบ้านเปลี่ยนแปลงไปเป็นเครื่องมือทางธุรกิจที่มีความสำคัญอย่างยิ่ง 
ดูเพิ่ม.
มารู้จักโปรแกรมสเปรตชีต
กระแสน้ำกินี

กระแสน้ำกินี  เป็นกระแสน้ำอุ่นในมหาสมุทรแอตแลนติก ไหลเลียบฝั่งของกินี ในแอฟริกาตะวันตก จากทิศตะวันตกไปทิศตะวันออก มีความคล้ายกับกระแสน้ำอุ่นศูนย์สูตรในมหาสมุทรอินเดียและมหาสมุทรแปซิฟิก
ววอตสวาแวก

ววอตสวาแวก ([vwɔt͡sˈwavɛk]) เป็นเมืองทางตอนกลางของประเทศโปแลนด์บนฝั่งแม่น้ำวิสวา ในเดือนธันวาคม ค.ศ. 2020 เมืองนี้มีประชากร 108,561 คน โดยเป็นเมืองหลักของอดีตจังหวัดชื่อเดียวกัน ในสงครามโลกครั้งที่หนึ่ง กองกำลังของรัสเซียพ่ายแพ้ที่เมืองนี้ ในปี ค.ศ. 1914 และในสงครามโลกครั้งที่สอง เยอรมนีได้เข้ายึดครอง
ซับแช

ซับแช ซาบเช หรือซาบเจ  เป็นเมืองในจังหวัดชล็อนสก์ (ไซลีเชีย) ประเทศโปแลนด์ ใกล้กับเมืองกาตอวิตแซ ตั้งอยู่บนที่ราบสูงชล็อนสก์ บนฝั่งแม่น้ำบือตอมกา เมืองมีประชากร 188,122 คน (มิถุนายน ค.ศ. 2009)
โหด เลว ดี

"สำหรับภาพยนตร์เกาหลี ดูได้ที่ โหด เลว ดี (ภาพยนตร์เกาหลี)"
โหด เลว ดี (พินอิน: Yīngxióng běnsè) ภาพยนตร์ดราม่าแอ็คชั่นสัญชาติฮ่องกง นำแสดงโดย ตี้ หลุง, โจว เหวินฟะ, เลสลี่ จาง กำกับโดย จอห์น วู
เรื่องย่อ.
อาเห่า เป็นสมาชิกแก๊งค์มาเฟีย ขณะที่ อาเฉีย ผู้น้องเป็นตำรวจฮ่องกง อาเฉียโทษอาเห่าว่าเป็นต้นเหตุทำให้พ่อต้องถูกฆ่าตาย วันหนึ่งอาเห่ากับเสี่ยวหม่า ถูกอาชางเพื่อนร่วมแก๊งค์หักหลังเพราะความอิจฉา ทำให้อาเห่าถูกจับและถูกตัดสินจำคุกเป็นเวลา 3 ปี ส่วนเสี่ยวหม่าได้รับบาดเจ็บสาหัส และหนีไปอยู่ไต้หวัน ขณะที่อาเห่าเมื่อพ้นโทษออกมา ก็หันหลังให้กับธุรกิจเถื่อนทั้งหมด และตั้งใจเริ่มต้นชีวิตใหม่ด้วยการเป็นคนขับแท็กซี่ แต่ก็พบว่าเหตุการณ์ครั้งนั้นทำให้เสี่ยวหม่าต้องกลายเป็นคนขาพิการไป ทันทีที่ได้ข่าวว่าอาเห่ากลับมา อาชางก็วางแผนกำจัดอาเห่าอีกครั้งหนึ่ง อีกด้านหนึ่งก็มีตำรวจจากไต้หวันก็ตามรอยอาเห่ามายังฮ่องกง ส่วนอาเฉียยังทำใจเรื่องที่พ่อต้องตายไม่ได้ ก็คอยแต่โทษอาเห่าและคอยหาเรื่อง เมื่อเสี่ยวหม่ารู้เรื่องทั้งหมดจึงบุกเข้าไปชิงเอาแม่พิมพ์ธนบัตรจากโรงงานของอาชางเพื่อล่อให้อาชางตามล่าและเปิดโอกาสให้อาเห่าหนีไปจากฮ่องกงได้ แต่แล้วก็ถูกแผนซ้อนแผนของอาชาง การต่อสู้อันดุเดือดก็เริ่มต้นขึ้น โดยครั้งนี้มีอาเฉียที่เข้าใจในตัวพี่ชายดีแล้วรวมอยู่ด้วย
เบื้องหลังและความสำเร็จ.
"A Better Tomorrow" หรือในชื่อภาษาไทยว่า "โหด เลว ดี" เมื่อออกฉายแล้วประสบความสำเร็จเป็นอย่างมากทั้งรายได้และคำวิจารณ์ ถือได้ว่าเป็นภาพยนตร์ที่สร้างชื่อให้แก่ทีมผู้สร้าง โดยเฉพาะกับ จอห์น วู ผู้กำกับฯ และฉีเคอะ ผู้อำนวยการสร้าง ในส่วนของจอห์น วู นี่นับได้ว่าเป็นภาพยนตร์เรี่องแรกในชีวิตของเขาที่ประสบความสำเร็จเป็นเรื่องแรก และถือเป็นผลงานชิ้นเอกที่เป็นเสมือนเอกลักษณ์ประจำตัวมาจนถึงปัจจุบัน หลังจากก่อนหน้านั้นได้กำกับมาแล้วหลายเรื่อง หลายแนว แต่ไม่ประสบความสำเร็จเท่าไหร่นัก โดยผู้เขียนบทก็คือ จอห์น วู เองได้รับแรงบันดาลใจมาจากภาพยนตร์ฮ่องกงเรื่อง "Story of a Discharged Prisoner" ในปี ค.ศ. 1967 จากการกำกับของ หลงกง นำแสดงโดย หวังเหว่ย และเซียะ เสียน
ภาพยนตร์ได้กลายมาเป็นแรงบันดาลใจให้กับภาพยนตร์เรื่องหลังอีกหลายเรื่อง มีการนำกลับไปสร้างใหม่ เช่น "The Invincible" ซึ่งเป็นภาพยนตร์เกาหลี ในปี ค.ศ. 2010 และมีการสร้างเป็นภาคต่อมาอีก 2 ภาค คือ "A Better Tomorrow II" ในปี ค.ศ. 1987 และ "A Better Tomorrow III" ในปี ค.ศ. 1989 ซึ่งกำกับโดย ฉีเคอะ
ได้รับการวิจารณ์ว่าเป็นภาพยนตร์แอ็คชั่นของฮ่องกงในแบบหักเหลี่ยมเฉือนคมดีที่สุด จนกระทั่งในอีกหลายปีต่อมาจึงมี "Infernal Affairs" เกิดขึ้นมา และได้รับให้ติดอันดับ 2 ภาพยนตร์ฮ่องกงยอดเยี่ยมในรอบ 60 ปี จาก 100 อันดับ และในเดือนเมษายน ปี ค.ศ. 2017 ในวาระครบรอบ 100 ปี ภาพยนตร์จีน ได้รับโหวตให้เป็นภาพยนตร์จีนที่ดีที่สุดเป็นอันดับ 2 ใน 100 อันดับอีกด้วย
เป้ สีน้ำ

เป้ สีน้ำ มีชื่อจริงว่า อรรณพ ศรีสัจจา นักดนตรี กวี นักเขียน และคนทำงานศิลปะ เกิดเมื่อวันที่ 25 มิถุนายน พ.ศ. 2505 ที่อำเภอบ้านแพ้ว จังหวัดสมุทรสาคร จบการศึกษาชั้น ปวช. จาก วิทยาลัยอาชีวศึกษาธนบุรี และระดับปริญญาตรี สาขาศิลปหัตถกรรม จาก วิทยาลัยเพาะช่าง
ด้านผลงานเพลง จากการชักชวนของ พ.ต.ท.ธีระชัย วัฒนะนุพงษ์ ผู้เป็นอาของเป้ สีน้ำ จึงได้บันทึกเสียงและออกอัลบั้มชุดแรกร่วมกับ วินัย พันธุรักษ์ ในปี พ.ศ. 2525 ชื่อชุดว่า “มันอาจจะสายเกินไป” โดยโปรดิวเซอร์คือ วิชัย ปุญญยันต์ และมีผลงานอัลบั้มเดี่ยว “เปเป้ แอนด์ บัตเตอร์ฟลาย” ตามออกมาในปี พ.ศ. 2527 โดยทางวง บัตเตอร์ฟลาย ทำดนตรีให้ เป้ได้พักงานดนตรีไประยะเวลานึง เนื่องจากผลงานเดี่ยวชุดแรกนี้รู้จักและฟังกันในวงแคบๆไม่ประสบความสำเร็จเท่าที่ควร จึงหันไปทำธุรกิจร้านอาหาร ทำงานศิลปะ และเขียนหนังสือ โดยได้เขียนและแต่งเพลงเก็บเอาไว้เป็นระยะ จนถึงปี พ.ศ. 2535 ได้ออกอัลบั้มชื่อว่า “บทเพลงของเธอ” โดยนำเพลงเด่นจากอัลบั้มก่อนคือเพลง “ฝากรัก” มาบันทึกเสียงใหม่ หลังจากอัลบั้มนี้เป้ได้ร่วมงานเป็นระยะเวลาสั้นๆกับวง Camera Eyes เป้มีผลงานตามออกมาอีก 2 ชุด คืออัลบั้ม “ความรัก” ในปี พ.ศ. 2539 และ “เพลงใบไม้” ในปี พ.ศ. 2543
ด้านงานศิลปะ เป้มีผลงานแสดงศิลปะเดี่ยวและกลุ่มตั้งแต่ปี พ.ศ. 2525 รวมไปถึงเป็นวิทยากรในกิจกรรมศิลปะเกี่ยวกับเยาวชนอย่างต่อเนื่อง ปัจจุบัน เป้ สีน้ำ เปิดโรงเรียนธรรมชาติบ้านริมน้ำ เพื่อจัดกิจกรรมอบรมทางศิลปะ-ดนตรี-กวี รวมไปถึงกิจกรรมเพื่อสังคมอื่นๆ อยู่ที่ ต.บางระกำ อ.บางเลน จังหวัดนครปฐม
คีรา กราซี

คีรา กราซี กิมาเร  เกิดวันที่ 29 พฤษภาคม ค.ศ. 1985 เป็นนักกีฬาบราซิลเลียนยิวยิตสูชาวบราซิลและแชมป์โลกแกรปปลิง
ประวัติ.
เธอเป็นหนึ่งในผู้หญิงเพียงไม่กี่คนของตระกูลกราซี (หรือที่รู้จักกันในชื่อ ตระกูลเกรซี่) ที่ได้รับสายดำในบราซิลเลียนยิวยิตสู และเธอเป็นผู้หญิงคนแรกของตะกูลกราซีที่เข้าแข่งขันในกีฬาดังกล่าว เป็นระยะเวลาหลายปีที่เธอใช้เวลาทั้งหมดอยู่ในสหรัฐอเมริกา ที่ซึ่งเธอได้เข้าร่วมกับสถาบันเรนโซ กราซี ในนิวยอร์ก กับสถาบันกราซี บาร์รา ในเลคฟอร์เรสท์ รัฐแคลิฟอร์เนีย ในค.ศ. 2009 เธอเดินทางสู่ประเทศบราซิลบ้านเกิดของเธอ อย่างไรก็ตาม เธอยังคงเก็บรักษากรีนการ์ดสหรัฐ และต้องใช้เวลาอย่างน้อย 6 เดือนในการอาศัยอยู่ในสหรัฐอเมริกา
เธอยังมีส่วนเกี่ยวข้องกับสำนักกราซี บาร์รา ในริโอเดอจาเนโร เธอเข้าแข่งขันในทัวร์นาเมนท์ครั้งที่หกของคุโนะอิชิ, ในประเภทหญิงของรายการซาสึเกะ (หรือนินจาวอริเออร์) ปัจจุบัน คีรา กำลังฝึกฝนเพื่อเตรียมเปิดตัวในการต่อสู้แบบผสม นอกจากนี้ เธอยังฝึกยูโดและมวยปล้ำสำหรับการแข่งบราซิลเลียนยิวยิตสู
ใน ค.ศ. 2010 คีรา ได้เริ่มการแข่งขันที่จัดตั้งขึ้นใหม่ชื่อกราซีอีลิททีม ซึ่งเป็นทีมแข่งขันบราซิลเลียนยิวยิตสู ซึ่งประกอบไปด้วยผู้ร่วมแข่งขันจากสำนักที่เกี่ยวข้องอย่าง ริลเลียน กราซี, เรนโซ กราซี, ราล์ฟ กราซี, ซีซาร์ กราซี และไรอัน กราซี
คีรา กำลังฝึกฝนเพื่อเตรียมเปิดตัวในการแข่งขันศิลปะการต่อสู้แบบผสมเป็นครั้งแรกใน ค.ศ. 2011 และตั้งแต่เดือนมกราคม ค.ศ. 2010 เธอได้ทำการฝึกมวยสากล ที่โรงยิมโนบรีอาร์ทรี ในพื้นที่มอโฮโดคันทากาโล ที่ริโอเดอจาเนโร ภายใต้การสั่งสอนโดยโค้ชมวยชื่อ กาวดิว โกเอโล เพื่อเสริมทักษะการต่อสู้ของเธอ
ใน ค.ศ. 2010 คีรา พร้อมกับสมาชิกในครอบครัว ซึ่งได้แก่ ริลเลี่ยน, โฮเลส, โรเจอร์, อิกอร์ และเกรกอร์ ต่างได้เริ่มโครงการ "บราซิลเลี่ยนยูยิสสูแอดเวนเจอร์แคมป์" โดยวัตุประสงค์ของค่ายนี้คือการฝึกอบรมบราซิลเลียนยิวยิตสู กับการออกทัวร์สู่ประเทศต่าง ๆ
ชีวิตส่วนตัว.
คีรา มีน้อง 4 คน รวมถึง ฟลาเวีย กราซี ซึ่งเป็นแม่ของเธอ, ฟลาเวีย กราซี กับบรรดาลุงของเธอ ซึ่งได้แก่ ชาร์ลส์ กราซี, ราล์ฟ กราซี, เรนโซ กราซี, ไรอัน กราซี (เสียชีวิตแล้ว) ล้วนฝึกวิชาบราซิลเลียนยิวยิตสูทั้งสิ้น และเธอยังเป็นหลานสาวที่ดีคนหนึ่งของคาร์ลอส กราซี
ช่วงสืบทอดอาจารย์ผู้สอน.
มิตซูโยะ "เคาท์โคมา" มาเอดะ → เซอร์คาร์ลอส กราซี → ร็อบสัน กราซี → ฟลาเวีย กราซี → คีรา กราซี
แมนเชสเตอร์เมโทรลิงก์

เมโทรลิงก์  หรือรู้จักในชื่อ แมนเชสเตอร์เมโทรลิงก์  เป็นรถราง/ไลท์เรล ในเกรเตอร์แมนเชสเตอร์ มี 8 เส้นทางเดินรถ ครอบคลุมจากใจกลางเมืองแมนเชสเตอร์มายัง เบอรี, อัลทรินแชม, เอกเคิลส์, แอสตัน-อันเดอร์-ไลน์, อีสต์ดิดส์เบอรี, สนามบินแมนเชสเตอร์, รอชเดล และแทรฟฟอร์ดเซนเตอร์ มีเจ้าของคือทรานสปอร์ตฟอร์เกรเตอร์แมนเชสเตอร์ (TfGM) และดำเนินงานภายใต้สัญญาโดยอาร์เอทีพีกรุป (RATP Group)
โน มอร์ เบลท์ส

โนมอร์เบลท์ส  สังกัดค่ายเพลงไทยนอกกระแส ก่อตั้งเมื่อปี พ.ศ. 2545 และมีผลงานอย่างต่อเนื่องมาจนถึงปัจจุบัน มีศิลปินในสังกัดอย่าง Sleeper 1, Portrait, Morningsurfers, นรเทพ มาแสง, Moon, Soundlanding, Jin-Kuma, Last Minute ฯลฯ นอกจากนี้ยังเป็นโปรดักชั่นเฮ้าส์รับทำเพลงประกอบรายการโทรทัศน์ และภาพยนตร์ต่าง ๆ เช่น รายการ เนวิเกเตอร์, ภาพยนตร์เรื่อง รักจัดหนัก เป็นต้น
ศิลปินที่เคยมีผลงานในสังกัด.
<templatestyles src="Col-begin/styles.css"/>
ฟาบียู กูเว็งเตรา

ฟาบียู อาลึชังดรึ ดา ซิลวา กูเว็งเตรา  เกิดเมื่อวันที่ 11 มีนาคม ค.ศ. 1988 เป็นนักฟุตบอลชาวโปรตุเกส ปัจจุบันเล่นให้กับสโมสรฟุตบอลรีอูอาวึในโปรตุเกส และฟุตบอลทีมชาติโปรตุเกส เขามักเล่นในตำแหน่งแบ็กซ้าย และสามารถเล่นในตำแหน่งปีกซ้าย ในบางครั้งเล่นในตำแหน่งกองกลางตัวกลางด้วย
โคลิน เบลล์

โคลิน เบลล์ (26 กุมภาพันธ์ ค.ศ. 1946 – 5 มกราคม ค.ศ. 2021) เป็นอดีตนักฟุตบอลชาวอังกฤษ ที่เกิดที่มณฑลเดอรัม ประเทศอังกฤษ เป็นที่รู้จักอย่างกว้างขวางในฐานะนักฟุตบอลทีมสโมสรฟุตบอลแมนเชสเตอร์ซิตี เขาเป็นส่วนหนึ่งในสามของทีมที่มีชื่อเสียงในช่วงปลายคริสต์ทศวรรษ 1960 และต้น 1970 ร่วมกับแฟรนซิส ลี และ ไมก์ ซัมเมอร์บี
สโมสรฟุตบอลบาร์นสลีย์

สโมสรฟุตบอลบาร์นสลีย์  เป็นสโมสรฟุตบอลอาชีพอังกฤษ ตั้งอยู่ที่เมืองบาร์นสลีย์ ในเซาท์ยอร์กเชอร์ ก่อตั้งในปี ค.ศ. 1887 ในชื่อ บาร์นสลีย์เซนต์ปีเตอส์ (Barnsley St. Peter's) สีของสโมสรคือสีแดงและขาว มีสนามกีฬาเหย้าที่ใช้มาตั้งแต่ปี ค.ศ. 1888 ที่ชื่อโอกเวลล์ ปัจจุบันสโมสรลงแข่งขันในลีกวัน หลังจากการตกจากแชมเปียนชิปเมื่อฤดูกาล 2021–22
สไปร์ซซี่ ดิสก์

สไปร์ซซี่ ดิสก์   เป็น ค่ายเพลง ในประเทศไทยก่อตั้งขึ้นในปี พ.ศ. 2547 โดยมี พิชัย จิราธิวัฒน์ เป็นกรรมการผู้จัดการ
ศิลปินในสังกัด.
<templatestyles src="Col-begin/styles.css"/>
เอาสต์โวเกย

เอาสต์โวเกย  เป็นเกาะทางตะวันออกเฉียงเหนือสุดของกลุ่มเกาะลูฟูเติน ตั้งอยู่นอกฝั่งตะวันตกเฉียงเหนือของประเทศนอร์เวย์ มีพื้นที่ 526.7 ตารางกิโลเมตร มีความยาวจากทิศตะวันออก-ตะวันตก 40 กิโลเมตร และกว้างจากทิศเหนือ-ใต้ 30 กิโลเมตร
บัลดิเบีย

บัลดิเบีย  เป็นเมืองทางตอนใต้ของประเทศชิลี เป็นเมืองหลวงของแคว้นโลสริโอส เมืองตั้งชื่อตามผู้ก่อตั้ง เปโดร เด บัลดิเบีย และตั้งอยู่ริมฝั่งแม่น้ำกาเย-กาเย, แม่น้ำบัลดิเบีย และแม่น้ำเกา-เกา เมืองมีประชากร 140,559 คน โดยมี 127,750 คนอาศัยอยู่ในเขตเมือง จากการสำรวจประชากรในปี ค.ศ. 2002 เศรษฐกิจของเมืองได้แก่ การท่องเที่ยว ผลิตไม้แปรรูป ทำเยื่อกระดาษ การป่าไม้ โลหกรรม และผลิตภัณฑ์เบียร์
เมืองบัลดิเบียและเกาะชิโลเอ เคยเป็นส่วนที่อยู่ใต้สุดของอาณาจักรสเปน และตั้งแต่ปี ค.ศ. 1645 ถึง ค.ศ. 1740 อยู่ภายใต้การปกครองของเขตอุปราชแห่งเปรู ในช่วงครึ่งหลังของศตวรรษที่ 19 ชาวเยอรมันอพยพเข้ามาตั้งถิ่นฐานเป็นจำนวนมาก ใน ค.ศ. 1960 เมืองได้รับภัยรุนแรงจากการเกิดแผ่นดินไหว 9.5 มาตราขนาดโมเมนต์ มีความรุนแรงมากที่สุดเท่าที่เคยบันทึกมา
วิทยาน้อย สิงห์ยอดฟ้า

วิทยาน้อย สิงห์ยอดฟ้า หรือนายสุรศักด์ แซ่ห่าน นักมวยสากลชาวไทย เกิดเมื่อ พ.ศ. 2489 ที่ ธนบุรี
ประวัติ.
วิทยาน้อยเรียนจบชั้น มศ. 3 จากโรงเรียนอำนวยศิลป์ หลังจากเรียนจบได้ไปหัดชกมวยไทยกับสมปอง วงษ์สิทธิโชค และตั้งแชเล้ง พงษ์สิงห์ ขึ้นชกครั้งแรกชนะน็อค ดาวน้อย สิงห์ทอผ้า ยก 2 จากนั้นตระเวนชกตามต่างจังหวัดจนมีชื่อเสียง จึงขึ้นชกที่เวทีลุมพินี ชนะคะแนนพรแก้ว ลูกตากสิน และได้ไปชกที่เวทีราชดำเนินแพ้แตก ศักดิ์นรินทร์ จีระพันธุ์ ยก แรก จากนั้นจึงหันมาชกมวยสากล ชกครั้งแรก ชนะคะแนน ฤทธิ์โรจน์ เลิศฤทธิ์ ต่อมาชนะน็อคบำเหน็จ สิงห์เชื้อเพลิง ยก 4 ได้เข้าอับดับมวยสากลของเวทีราชดำเนิน และได้ครองแชมป์มวยสากลรุ่นฟลายเวทของเวทีลุมพินีเมื่อชกชนะชายธง สิงห์เชื้อเพลิง ต่อมาชนะคะแนนสมฤกษ์ ร.ส.พ. ได้ครองแชมป์มวยสากลรุ่นฟลายเวทเวทีราชดำเนิน ก่อนจะเสียแชมป์ให้ศักดิ์หน่อย ศ.โกสุมภ์ ต่อมาชกชนะสึโยะชิ นะกะมุระ รองแชมป์โลกชาวญี่ปุ่นเมื่อ 10 กันยายน พ.ศ. 2508 จึงได้เป็นรองแชมป์โลก แต่ต่อมาชกแพ้ติดต่อกันหลายครั้ง จึงหลุดจากอันดับโลก จนแพ้น็อกเวนิส บ.ข.ส. ยก 2 จึงแขวนนวมไปเมื่อ 17 มกราคม พ.ศ. 2513 ปัจจุบันวิทยาน้อยประกอบอาชีพค้าขายในกรุงเทพฯ
ความตกลงป้องกันและปราบปรามการค้าสิ่งปลอม

ความตกลงป้องกันและปราบปรามการค้าสิ่งปลอม  หรือเรียกโดยย่อว่า แอกตา (ACTA) เป็นความตกลงพหุภาคีอันมีวัตถุประสงค์เพื่อสถาปนามาตรฐานสากลสำหรับบังคับใช้สิทธิในทรัพย์สินทางปัญญา และมุ่งหวังจะสร้างกรอบกฎหมายระหว่างประเทศสำหรับขจัดสินค้าปลอม ยาเทียม และการละเมิดลิขสิทธิ์บนโลกออนไลน์ กับทั้งจะมีผลเป็นการสร้างองค์กรควบคุมองค์กรใหม่นอกเหนือไปจากที่มีอยู่แล้วคือองค์การค้าโลก องค์การทรัพย์สินทางปัญญาโลก และสหประชาชาติ
วันที่ 1 ตุลาคม 2554 ประเทศออสเตรเลีย ประเทศแคนาดา ประเทศญี่ปุ่น ประเทศโมร็อกโก ประเทศนิวซีแลนด์ ประเทศสิงคโปร์ ประเทศเกาหลีใต้ และสหรัฐอเมริกาลงนามในความตกลงนี้ ครั้นเดือนมกราคม 2555 สหภาพยุโรปและรัฐสมาชิกอีกยี่สิบสองรายพร้อมใจกันลงนามตามลำดับ ยังให้มีผู้ลงนามแล้วสามสิบเอ็ดราย สนธิสัญญานี้จะมีผลใช้บังคับเมื่อมีผู้ลงนามให้สัตยาบันแล้วเป็นจำนวนหกราย
ประเทศทั้งหลายทั้งที่สนับสนุนความตกลงนี้ก็ดี และที่กำลังเจรจาอยู่ก็ดี เชิดชูความตกลงว่าเป็น การตอบโต้ "การค้าสิ่งปลอมและการละเมิดงานที่ได้รับความคุ้มครองลิขสิทธิ์อันทวีอัตราขึ้นทั่วทุกหัวระแหง" ขณะที่เหล่าผู้ต่อต้านว่า สนธิสัญญาดังกล่าวเป็นปฏิปักษ์อย่างร้ายแรงต่อสิทธิพลเมืองและสิทธิทางดิจิทัลขั้นพื้นฐาน อันรวมถึงสิทธิในการแสดงออกและความเป็นส่วนตัวในการคมนาคม
หู จินเฉวียน

หู จินเฉวียน (จีนตัวย่อ: 胡金铨, จีนตัวเต็ม: 胡金銓, พินอิน: Hú Jīnquán) หรือที่รู้จักกันดีในชื่อภาษาอังกฤษว่า คิง ฮู (King Hu) เป็นอดีตผู้กำกับภาพยนตร์ชาวจีนที่มีชื่อเสียงในอดีต ได้รับการยกย่องให้เป็น "ปรมาจารย์ภาพยนตร์กำลังภายใน" หรือ "ราชาแห่งภาพยนตร์กำลังภายใน" เช่นเดียวกับ จางเชอะ
หู จินเฉวียน เกิดเมื่อวันที่ 29 เมษายน ค.ศ. 1932 ที่กรุงปักกิ่ง ประเทศจีน จบการศึกษาวิชาศิลปะที่นั่น จากนั้นในปี ค.ศ. 1949 จึงได้อพยพมาอาศัยอยู่ยังฮ่องกง ที่ฮ่องกง หู จิน เฉวียนได้เข้าทำงานที่บริษัท ชอว์ บราเดอรส์ ในตำแหน่งผู้ช่วยผู้กำกับ, ผู้กำกับฝ่ายศิลป์, ผู้เขียนบท 
จนกระทั่งในปี ค.ศ. 1966 ได้มีโอกาสกำกับภาพยนตร์เรื่อง"Come Drink with Me" ภาพยนตร์ประสบความสำเร็จเป็นอย่างมาก และยังได้ถือเป็นการแจ้งเกิดของนักแสดงหญิงหน้าใหม่ ที่ต่อมาเธอจะกลายมาเป็นราชินีภาพยนตร์กำลังภายใน คือ เจิ้ง เพ่ยเพ่ย ในเวลาต่อมา
ต่อมาในปี ค.ศ. 1971 หู จินเฉวียนยังได้กำกับภาพยนตร์อีกเรื่อง คือ "A Touch of Zen" ซึ่งนับได้ว่าเป็นภาพยนตร์กำลังภายในเรื่องแรกที่ได้มีโอกาสเผยแพร่ไปในระดับนานาชาติ คือ ได้มีชื่อเข้าชิงรางวัลปาล์มทองคำ ในเทศกาลภาพยนตร์เมืองคานส์ ในปี ค.ศ. 1975 และถือเป็นต้นแบบให้กับ หลี่ อัน ผู้กำกับฯในรุ่นต่อมาอีกหลายสิบปี สร้างเป็นภาพยนตร์กำลังภายในเรื่องใหม่ คือ "Crouching Tiger, Hidden Dragon" ในปี ค.ศ. 2000 ซึ่งโด่งดังและประสบความสำเร็จเป็นอย่างมาก
ในทศวรรษที่ 90 หู จินเฉวียนยังคงมีผลงานอีกต่อไป ได้แก่ "The Swordman" ในปี ค.ศ. 1990 และ"Painted Skin" ในปี ค.ศ. 1993 ซึ่งประสบความสำเร็จเป็นอย่างดีทั้งสองเรื่อง
หู จินเฉวียน ได้รับรางวัลม้าทองคำ ไลฟ์ไทม์แอคชีเมนต์ ในปี ค.ศ. 1997 เพื่อเป็นเกียรติแก่ผลงานที่มีมาทั้งชีวิต และเสียชีวิตเมื่อวันที่ 14 มกราคม ปีเดียวกัน ที่กรุงไทเป ประเทศไต้หวัน
จระเข้แคระ

จระเข้แคระ (ชื่อวิทยาศาสตร์: "Osteolaemus tetraspis") เป็นจระเข้ที่พบในทวีปแอฟริกา และเป็นชนิดของจระเข้ที่เล็กที่สุดในโลก ปัจจุบันจากการสุ่มตัวอย่างตรวจพบถึงการระบุประชากรที่แตกต่างกันสามกลุ่มพันธุกรรม ซึ่งการค้นพบนี้อาจยกชนิดย่อยขึ้นเป็นชนิด 
ลักษณะ.
จระเข้แคระเมื่อโตเต็มที่ยาวประมาณ 1.5 เมตร (5 ฟุต) ยาวสุดเท่าที่มีการบันทึกไว้คือ 1.9 เมตร (6.2 ฟุต) จระเข้โตเต็มวัยมีสีดำ ท้องเหลืองมีแต้มสีดำ จระเข้วัยอ่อนมีขีดสีน้ำตาลอ่อนบนลำตัวและหาง และลวดลายสีเหลืองบนหัว 
เนื่องจากมีขนาดเล็กจึงมีความเสี่ยงในการล่า จระเข้ชนิดนี้จึงมีเกล็ดเป็นเกราะหนาบริเวณคอ หลัง และหาง และยังมีผิวหนังแข็งเป็นเกล็ด ที่ท้องและใต้ลำคอ
จระเข้แคระมีจมูกทื่อสั้น กว้าง คล้ายกับเคแมนแคระคูเวียร์ อาจเป็นเพราะอยู่ในสิ่งแวดล้อมที่คล้ายกัน ชุดฟันประกอบด้วยฟันส่วนหน้าของกระดูกขากรรไกรบน 4 ซี่ ฟัน 12 ถึง 13 ซี่บนขากรรไกรบน และฟัน 14 ถึง 15 ซี่บนกระดูกเดนทารี (Dentary)
"O.t. tetraspis" มีสีสว่างกว่า มีจุดมากกว่า จมูกไม่เชิดขึ้น และมีเกราะลำตัวมากกว่า "O.t. osborni"
การกระจายพันธุ์และถิ่นอาศัย.
จระเข้แคระมีการกระจายพันธุ์ในที่ลุ่มเขตร้อนของพื้นกึ่งซาฮารา ของแอฟริกาตะวันตกทางภาคตะวันตกของแอฟริกากลาง ซึ่งมีการกระจายพันธุ์ได้ซ้อนทับกับจระเข้ปากแหลมทางตะวันตกไกลถึงประเทศเซเนกัล ทางตะวันออกไกลถึงสาธารณรัฐแอฟริกากลาง และทางใต้ถึงประเทศแองโกลา ชนิดย่อย "O. t. tetraspis" ส่วนมากพบในทางตะวันตกของแหล่งการกระจายพันธุ์ ขณะที่ "O. t. osborni" พบในป่าฝนของสาธารณรัฐประชาธิปไตยคองโกเท่านั้น
จระเข้แคระอาศัยอยู่ในบ่อน้ำตามหนองบึง และพบตามแม่น้ำในป่าฝนบ้างเล็กน้อย มีบึนทึกว่าพบที่บ่อน้ำในทุ่งหญ้าสะวันนา ซึ่งมันจะขุดโพรงเพื่ออาศัยระหว่างฤดูแล้ง
แผ่นดินเหลว

แผ่นดินเหลว (liquefaction) กล่าวถึงปรากฏการณ์ที่ดินมีสภาพคล้ายกับของเหลว เนื่องจากสูญเสียกำลัง และความแข็งแรงในด้านความเค้น โดยปรากฏการณ์นี้มักเกิดขึ้นในระหว่างที่เกิดแผ่นดินไหว ปัจจัยที่ทำให้แผ่นดินเหลวรุนแรงคือสภาพน้ำใต้ดิน ด้วยเหตุนี้โครงสร้างที่มีความหนาแน่นสัมพัทธ์สูงจะจมและพังทลายลง และโครงสร้างที่มีความหนาแน่นสัมพัทธ์ต่ำจะถูกยกขึ้น ปรากฏการณ์นี้สามารถทำให้อาคารคอนกรีตเสริมเหล็กทั้งหลังจมหรือยุบ แทนที่จะหักพังจากแผ่นดินไหว เช่น แผ่นดินไหวในนีงาตะ ปี 1964 ที่ทำให้อาคารทั้งหลังจมลงจากแผ่นดินเหลว
ในด้านกลศาสตร์ของดิน คำว่า "liquefied" ได้ถูกใช้ครั้งแรกโดย เฮเซิน อ้างอิงถึงเหตุการณ์เขื่อนถล่มในปี พ.ศ. 2461 ที่รัฐแคลิฟอร์เนีย
ภาพรวม.
ดินทรายที่อิ่มตัวจากน้ำบนผิวโลกจะเปลี่ยนสถานะจากของแข็งเป็นของเหลวอันเนื่องมาจากแรงสั่นสะเทือนของแผ่นดินไหว พื้นผิวและโครงสร้างด้านบนจะยุบตัวลงอันเนื่องมาจากแรงกด และมีแนวโน้มที่จะเกิดในพื้นที่เคยเป็นแหล่งน้ำมาก่อน เช่น เนินทราย สามเหลี่ยมปากแม่น้ำ การถมแหล่งน้ำเพื่อสร้างบ้านเรือน 
เหตุการณ์ที่เป็นที่รู้จัดไปทั่วโลกเรื่องผลกระทบจากแผ่นดินเหลว เพราะปรากฏการณ์นี้เกิดขึ้นที่ริมฝั่งแม่น้ำชินาโนะ และสนามบินนีงาตะ ในช่วงเกิดแผ่นดินไหวที่จังหวัดนีงาตะ ปี 1964 และจากเหตุการณ์แผ่นดินไหวในอะแลสกาในปีเดียวกันนั้นเองก็ก่อให้เกิดแผ่นดินเหลวซึ่งสร้างความเสียหายเป็นอย่างมาก และตั้งแต่นั้นเป็นต้นมาก็ได้มีการวิจัยในด้านกลศาสตร์ของดิน 
กรุงโตเกียวคือพื้นที่เสี่ยงเกิดแผ่นดินเหลวมากแห่งหนึ่งในญี่ปุ่น เนื่องจากตั้งอยู่บริเวณปากแม่น้ำและมีเกาะเทียมจำนวนมาก ซึ่งสามารถทำให้เกิดแผ่นดินเหลวขึ้นได้ ซึ่งอาจก่อให้เกิดความเสียหายต่อ ถนน และฐานรากอาคาร 
กระบวนการ.
ในจุดที่มีดินปนทรายจำนวนมากพื้นดินจะเสียความมั่นคงจากแรงเสียดทานของแผ่นดินไหว และจะเกิดแรงเฉียงระหว่างอนุภาคของทราย ในพื้นที่ดังกล่าวระดับน้ำใต้ดินจะดันตัวขึ้นผ่านเม็ดทรายเนื่องจากแรงสั่น ทำให้เกิดความเค้น และเมื่อความเค้นลดลงและหรือกลายเป็น 0 จะเกิดปรากฏการณ์แผ่นดินเหลว ในเวลานี้พื้นดินจะเสียความดันอย่างกะทันหัน
ดิแอลไลแอนซ์ (มวยปล้ำอาชีพ)

เดอะ แอไลแอนซ์ หรือที่รู้จักกันดีในนามของ ทีม ดับเบิลยูซีดับเบิลยู/อีซีดับเบิลยู เป็นกลุ่มนักมวยปล้ำที่เป็นอดีตนักมวยปล้ำอาชีพของ ดับเบิลยูซีดับเบิลยู และ อีซีดับเบิลยู เข้ามาปล้ำในสมาคม เวิลด์เรสต์ลิงเฟดดิเรชั่น กลุ่มนี้เกิดขึ้นหลังจากที่สมาคมมวยปล้ำอาชีพ เวิลด์แชมเปี้ยนชิพเรสต์ลิง และ เอ็กซ์ตรีม แชมเปี้ยนชิพ เรสต์ลิง ล่มสลายลงในช่วง เดือนมีนาคม - เมษายน ค.ศ. 2001
ไอไลฟ์

ไอไลฟ์ (ILife) เป็นชุดซอฟต์แวร์ที่ผลิตโดยบริษัทแอปเปิล ซึ่งไว้ใช้ร่วมกับระบบปฏิบัติการแมคโอเอส โดยเป็นชุดซอฟต์แวร์สำหรับจัดการ แก้ไข รวมถึงเผยแพร่ภาพถ่าย ภาพยนตร์ และเพลง โดยโปรแกรมในชุดประกอบด้วย 5 โปรแกรม ได้แก่ ไอโฟโต้ ไอมูฟวี่ ไอดีวีดี การาจแบนด์ และไอเว็บ
เดิมแอปเปิลวางจำหน่ายชุดซอฟต์แวร์ไอไลฟ์ในรูปแบบดีวีดี และจะติดตั้งมาพร้อมกับแมคที่วางจำหน่ายทุกเครื่อง แต่ต่อมาได้มีการเปิดตัวแมคแอพสโตร์ขึ้น จึงยกเลิกการวางจำหน่ายในรูปแบบดีวีดีและเปลี่ยนไปวางจำหน่ายบนแมคแอพสโตร์แทน โดยปัจจุบันผู้ใช้สามารถดาวน์โหลดไอมูฟวี่และการาจแบนด์ได้ฟรีจากแมคแอพสโตร์ และไอโฟโต้ถูกเปลี่ยนเป็นแอพรูปภาพและถูกติดตั้งมาพร้อมกับแมคโอเอส ส่วนไอดีวีดีและไอเว็บนั้นได้หยุดการพัฒนาไปแล้ว
นถูราม โคฑเส

นถูราม วินายก โคฑเส (19 พฤษภาคม ค.ศ. 1910 - 15 พฤศจิกายน ค.ศ. 1949) เป็นชายจากปูเณ ประเทศอินเดีย นักเคลื่อนไหวและนักหนังสือพิมพ์ชาตินิยมฮินดู ผู้เป็นมือลอบสังหารมหาตมา คานธี ร่วมกับผู้ร่วมก่อการอื่นอีกเจ็ดคน 
การลอบสังหาร.
มูลเหตุของการลอบสังหารนั้นเกิดจากสิ่งที่โคฑเสมองว่าเป็นการก่อวินาศกรรมซ้ำซากของคานธีต่อผลประโยชน์ของชาวฮินดู โดยใช้ยุทธวิธีการแบล็กเมล์ "อดอาหารจนเสียชีวิต" ต่อหลายประเด็นปัญหา ในมุมมองของโคฑเส คานธียกผลประโยชน์ให้แก่มุสลิมในหลายวิถีทางซึ่งดูอยุติธรรมและต่อต้านชาตินิยม เขากล่าวโทษคานธีสำหรับการแบ่งประเทศอินเดีย ซึ่งทำให้มีผู้เสียชีวิตหลายแสนคนในความไม่สงบทางศาสนาที่ปะทุขึ้น
โคฑเสเข้าหาคานธีเมื่อวันที่ 30 มกราคม ค.ศ. 1948 เขายิงคานธีเข้าที่หน้าอกสามนัดในระยะเผาขนด้วยปืนพกกึ่งอัตโนมัติ คานธีเสียชีวิตเกือบจะในทันที หลังจากยิงไปแล้ว โคฑเสมิได้พยายามหลบหนีหรือขู่คนอื่นอีก เขาถูกโจมรุมตีและตรึงติดกับพื้นโดยฝูงชนรอบตัวเขา จากนั้นเจ้าหน้าที่ตำรวจกลุ่มเล็กก็มาถึงในไม่กี่นาทีให้หลัง
หลังการลอบสังหารมหาตมา คานธี เขาถูกนำตัวไปไต่สวนเริ่มตั้งแต่วันที่ 27 พฤษภาคม ค.ศ. 1948 ที่ปีเตอร์ฮอฟฟ์ ในศิมลา (Peterhoff, Shimla) อันเป็นที่ตั้งของศาลสูงรัฐปัญจาบ
วันที่ 8 พฤศจิกายน ค.ศ. 1949 โคฑเสถูกตัดสินประหารชีวิต เขาถูกแขวนคอที่เรือนจำอัมพาละเมื่อวันที่ 15 พฤศจิกายน ค.ศ. 1949 ร่วมกับผู้สมคบคิดอีกคนหนึ่ง
รายชื่อตัวละครในก้านกล้วย

รายชื่อตัวละครในก้านกล้วย เป็นตัวละครที่ปรากฏในภาพยนตร์เรื่องก้านกล้วย และ ก้านกล้วย 2 และซีรีส์โทรทัศน์ ก้านกล้วยผจญภัย
กลุ่มช้างเด็กสุดแสบ.
ช้างเด็กกลุ่มใหม่ที่เข้ามาสร้างสีสันในภาพยนตร์ พวกเขาเป็นส่วนหนึ่งของการผจญภัยในกรุงหงสาวดีซึ่งมีอันตรายรอบด้าน นี่คือเหตุการณ์ที่ทำให้พวกเขารู้ซึ้งถึงคุณค่าของคำว่า “เพื่อน” “มิตรภาพ” และ “ความสามัคคี" ปรากฏตัวในภาพยนตร์ภาค 2
กลุ่มแก๊งค์มะโรง.
แก๊งค์มะโรง เป็นช้างรุ่นพี่ของก้านกล้วย มักอาศัยความที่โตกว่าและมี พวกมากรังแกก้านกล้วยอยู่เป็นประจำ แรกๆ ก้านกล้วยก็พยายามข่มใจ แต่พอมะโรงกับพวก แกล้งหนักเข้า โดยเฉพาะล้อเลียนเรื่องพ่อ ก้านกล้วยก็ทนต่อไปไม่ได้ เมื่อเจอช้างที่เอาจริงอย่าง ก้านกล้วย ก็ทำให้เห็นว่ามะโรงเก่งแต่ปาก นักเลงแต่ท่าทางท่าดีทีเหลว เป็นผู้ร้ายตลกๆ ไม่น่ากลัวอะไรเลย แต่ในภาคสองก็ลดความเกเรลงมาบ้าง ปรากฏตัวในภาพยนตร์ทั้งสองภาค
พอนส์

พอนส์  เป็นโครงสร้างหนึ่งในก้านสมอง คำว่าพอนส์มาจากภาษาละติน แปลว่า สะพาน ตั้งชื่อโดยนักกายวิภาคศาสตร์และศัลยแพทย์ชาวอิตาลี กอสตันโซ วาโรลิโอ (Costanzo Varolio) พอนส์อยู่เหนือเมดัลลา ออบลองกาตา อยู่ใต้สมองส่วนกลาง และอยู่ด้านหน้าซีรีเบลลัม ส่วนเนื้อขาวของพอนส์ประกอบด้วยลำเส้นใยประสาทที่นำสัญญาณจากซีรีบรัมลงมายังซีรีเบลลัมและเมดัลลา และมีลำเส้นใยประสาทรับสัญญาณความรู้สึกส่งขึ้นไปยังทาลามัส 
พอนส์มีขนาดยาวประมาณ 2.5 เซนติเมตร โครงสร้างส่วนใหญ่มีลักษณะเป็นกระเปาะยื่นมาทางด้านหน้าเหนือต่อเมดัลลา ทางด้านหลังเป็นโครงสร้างคล้ายก้านหนาๆ อยู่หนึ่งคู่ เรียกว่า ฐานซีรีเบลลัม (cerebellar peduncles) ทำหน้าที่เชื่อมระหว่างซีรีเบลลัมและพอนส์กับสมองส่วนกลาง
ภายในพอนส์มีนิวเคลียสทำหน้าที่ถ่ายทอดสัญญาณจากสมองส่วนหน้าลงมายังซีรีเบลลัม และยังมีนิวเคลียสที่ทำหน้าที่หลักในการนอนหลับ การหายใจ การกลืน การควบคุมการขับถ่ายปัสสาวะ การได้ยิน การรักษาสมดุล การรับรส การกลอกตา การแสดงสีหน้า การรับความรู้สึกบริเวณใบหน้า และท่าทาง นอกจากนี้ในพอนส์ยังมีศูนย์ควบคุมการหายใจ (pneumotaxic center) ซึ่งเป็นนิวเคลียสในพอนส์ทำหน้าที่ควบคุมการเปลี่ยนจังหวะจากหายใจเข้าเป็นหายใจออก พอนส์ยังมีศูนย์ที่ทำให้ร่างกายหยุดเคลื่อนไหวในขณะนอนหลับ และมีบทบาทในการฝัน
ภาษาอาหรับเยเมน

ภาษาอาหรับเยเมน (Yemeni Arabic) เป็นกลุ่มของสำเนียงภาษาอาหรับที่มีผู้พูดในเยเมน ซาอุดีอาระเบียตะวันตกเฉียงใต้ และจะงอยแอฟริกา โดยแบ่งเป็นสำเนียงหลักๆได้หลากหลายโดยใช้คำศัพท์และหลักทางสัทวิทยาเป็นตัวแบ่งแยก กลุ่มหลักๆได้แก่ สำเนียงซันอานี สำเนียงตาอิซารี สำเนียงเอเดน สำเนียงติอามี และสำเนียงฮาดรามี โดยในบริเวณนี้มีภาษาเอกเทศคือภาษาเมห์รีและภาษาโซโกวตรีซึ่งไม่ใช่สำเนียงของภาษาอาหรับแต่พัฒนามาจากกลุ่มภาษาอาระเบียนใต้โบราณ เช่น ภาษาซาเบียน ซึ่งมีความเกี่ยวข้องกับกลุ่มภาษาเอธิโอปิก
ภาษาอาหรับเยเมนได้รับอิทธิพลจากภาษาฮิมยัร, ภาษาอาระเบียใต้สมัยใหม่ และกลุ่มภาษาอาระเบียใต้โบราณ และมีรากฐานสำคัญจากภาษาเหล่านี้ด้วย
ภาษาอาหรับฮิญาซ

ภาษาอาหรับฮิญาซ (Hejazi Arabic หรือ Hijazi Arabic) เป็นภาษาอาหรับที่ใช้พูดในบริเวณภาคตะวันตกของซาอุดีอาระเบีย โดยเฉพาะสำเนียงที่ใช้พูดในฮิญาซคือสำเนียงของชาวเบดูอิน และสำเนียงของประชาชนในเมือง สำเนียงในเมืองจะพูดในตัวเมือง เช่น ญิดดะฮ์ มักกะฮ์ และอัลมะดีนะฮ์ เป็นสำเนียงที่มีผู้เข้าใจแพร่หลายในคาบสมุทรอาหรับ และมีความใกล้เคียงกับภาษาอาหรับสำเนียงที่พูดในซูดานภาคเหนือ
สำเนียงในเมืองมีลักษณะอนุรักษ์น้อยกว่าสำเนียงเบดูอิน มีสระเสียงสั้นมากกว่าสำเนียงที่พูดในบริเวณใกล้เคียง ตำศัพท์มีคำยืมจากสำเนียงของชาวอียิปต์ ซีเรีย และเยเมน การที่เคยอยู่ภายใต้การปกครองของตุรกีมากว่า 500 ปี ทำให้ได้รับอิทธิพลจากภาษาตุรกีด้วย
สำเนียงของชาวเบดูอินแต่ละเผ่าจะเข้าใจกันได้ สำเนียงของเผ่าทางตอนเหนือจะมีลักษณะใกล้เคียงกับสำเนียงในจอร์แดนและคาบสมุทรไซนาย
อวี๋ อันอัน

หวี อันอัน  มีชื่อภาษาอังกฤษว่า แคนดิซ อวี๋ (Candice Yu) เป็นนักแสดงหญิงชาวฮ่องกง ที่อดีตเคยมีชื่อเสียงโด่งดังทั่วเอเชียในปลายยุค 70s-ต้นยุค 80s เธอเริ่มเป็นที่รู้จักจากการเข้าสู่วงการบันเทิงโดยการแสดงในภาพยนตร์ของชอว์บราเดอส์ และกลายมาเป็นนักแสดงหญิงเบอร์หนึ่งของทางช่องเอทีวี (อาร์ทีวี) ในช่วงปีค.ศ. 1979-1980 จากผลงานละครเรื่อง กระบี่ไร้เทียมทาน (Reincarnated 1979) และ ยอดยุทธจักรมังกรฟ้า (Dragon Strikes 1979)
เธอเริ่มแสดงภาพยนตร์ตั้งแต่อายุ 16 ปี หลังจบมัธยมต้นและเข้าสังกัดชอว์บราเดอส์ตั้งแต่อายุ 17 ปี มีผลงานแสดงภาพยนตร์กำลังภายในหลายเรื่องในช่วงปี ค.ศ. 1977 ถึง 1979 ได้แก่ ศึกล้างเจ้ายุทธจักร (Death Duel), ศึกยุทธจักรหงส์บิน (The Sentimental Swordsman), ชอลิ้วเฮียงถล่มวังค้างคาว (Legend Of The Bat), ศึกยุทธจักรบัลลังก์เลือด (Murder Plot) และ ลูกมังกรหยก (Heaven Sword And Dragon Sabre) ต่อมาจึงได้แสดงละครโทรทัศน์ของสถานีโทรทัศน์แห่งเอเชีย เช่น เรื่อง กระบี่ไร้เทียมทาน (Reincarnated) และ จอมใจจอมยุทธ์ (Book and Sword)
กลุ่มภาษาอาโลร์-ปันตาร์

กลุ่มภาษาอาโลร์-ปันตาร์ (Alor-Pantar languages) เป็นกลุ่มของภาษาที่อยู่ในตระกูลภาษาปาปัว ใช้พูดในบริเวณหมู่เกาะอาโลร์ใกล้กับติมอร์ทางภาคใต้ของอินโดนีเซีย มีความสัมพันธ์ใกล้ชิดกับภาษาที่ไม่ได้อยู่ในตระกูลภาษาออสโตรนีเซียนในติมอร์ตะวันตกแต่ยังไม่มีการศึกษาที่แน่ชัด คาดว่ามีความสัมพันธ์ที่ห่าง ๆ กับกลุ่มภาษาทรานส์-นิวกินีในคาบสมุทรบมเบอไร แต่ยังไม่มีหลักฐานยืนยันอย่างแน่ชัด
สมาชิก.
ภาษาในกลุ่มนี้แบ่งออกได้เป็นสองสาขาคือ
คู พนชิน

คู พนชิน (เกาหลี: ; ฮันจา: ; อาร์อาร์: "Gu Bonjin"; ; 30 มีนาคม ค.ศ. 1989 –) เป็นนักมายากลระดับอาชีพชาวเกาหลีใต้ ใน ค.ศ. 2002 เขาได้เปิดการแสดงมายากล และปัจจุบันเป็นสมาชิกเมจิคโฮลิคเอนเตอร์เทนเมนท์ ใน ค.ศ. 2004 เขาเป็นผู้เข้าสู่รอบชิงชนะเลิศในรายการโคเรียเมจิคเฟสติวอล 2004 จากนั้นใน ค.ศ. 2005 ก็ได้เป็นนักมายากลที่มีอายุน้อยที่สุดของประเทศที่ได้จัดแสดงเพียงลำพัง เขาสำเร็จการศึกษาสาขาการละครจากวิทยาลัยเทคยอง หนึ่งในการแสดงมายากลที่มีชื่อเสียงของเขา คือ การแสดงกลเปลี่ยนหน้ากาก ซึ่งเป็นเทคนิคที่สืบทอดจากสมัยบรรพบุรุษ รวมถึงได้เดินทางไปจัดแสดงที่ประเทศจีน และเปิดโอกาสให้ผู้ชมได้มีส่วนร่วมในการแสดง ซึ่งในบางช่วง เขายังเป็นอาสาสมัครจัดแสดงมายากลตามสถานศึกษาต่าง ๆ ตลอดจนสถานรับเลี้ยงเด็กกำพร้า
ผลงานที่ผ่านมา.
<templatestyles src="Div col/styles.css"/>
อี อึน-กย็อล

อี อึน-กย็อล (2 ตุลาคม ค.ศ. 1981 –) เป็นนักมายากลชาวเกาหลีใต้ ที่เริ่มเล่นมายากลตั้งแต่สมัยเรียนชั้นมัธยม สำเร็จการศึกษาสาขาวารสารศาสตร์ จากมหาวิทยาลัยคย็องอุน แม้สมัยที่เขาอายุยังคงอยู่ในช่วง 20 ต้นๆ แต่เขาก็ประสบความสำเร็จได้มากกว่านักมายากลหลายคนที่ได้เคยทำไว้ในช่วงชีวิตของพวกเขา
เขาได้รับรางวัลเป็นจำนวนมากจากทั่วโลก โดยเดินสายให้กับบริษัทขนาดใหญ่ ไม่เพียงแต่ผลงานที่ปรากฏในหนังสือเท่านั้น หากแต่เขายังคงเปิดสอนหลักสูตรการแสดง โดยเป็นผู้นำผ่านทางสโมสรมายากลหลายร้อยแห่งทั่วเกาหลี ตลอดจนท้องที่อื่นอีกห้าทวีป และมีรายการโทรทัศน์เป็นของตัวเองรวมถึงการจัดการแสดงกว่าร้อยครั้งทั่วประเทศ
อี อึน-กย็อล เป็นที่รู้จักมากที่สุดในฐานะผู้สะกดนกพิราบได้ถึง 10 นาที ซึ่งถือเป็นหนึ่งในผลงานที่ได้รับการกล่าวขาน โดยสามารถเนรมิตนกพิราบขึ้นได้ในพริบตา เทคนิคมายากลของเขาได้สร้างแรงดลบันดาลใจแก่ผู้ติดตามจำนวนมาก รวมไปจนถึงสามารถชนะนักมายากลชาวไต้หวันอย่างหลิว เชียน ได้โดยการเป็นผู้ชนะรางวัลของรายการ ยูจีเอ็ม เวิลด์เมจิคคอนเทสท์ ซึ่งจัดขึ้น ณ ประเทศญี่ปุ่น
อี อึน-กย็อล ยังเคยจัดแสดงผ่านรายการโทรทัศน์ที่มีชื่อเสียงในประเทศญี่ปุ่น ตลอดจนได้รับรางวัล เมอร์ลินอะวอร์ด ที่มอบโดยสมาคมนักมายากลนานาชาติ (ไอเอ็มเอส) และหนึ่งในการแสดงที่ยิ่งใหญ่ที่สุดของเขาคือการแสดงมายากลชุด "ดิอิลลัสชัน" (The Illusion) ที่จัดแสดงขึ้นที่ประเทศเกาหลีใต้ ณ เมืองใหญ่ทั้ง 19 แห่ง
ชเว ฮย็อน อู

ชเว ฮย็อน อู (อักษรโรมัน: Choi Hyun Woo; เกาหลี: ; อาร์อาร์: "Choe Hyeon-u"; 28 ตุลาคม ค.ศ. 1978 –) เป็นทั้งนักมายากล และนักแสดงชาวเกาหลีใต้ การแสดงมายากลที่ผู้คนรู้จักเป็นอย่างดีคือการแสดงมายากลชุด "ฮย็อน อูในแดนมหัศจรรย์" (이상한 나라의 현우) ซึ่งอิงรูปแบบมาจากธีมของวรรณกรรมเยาวชนชุด "อลิซท่องแดนมหัศจรรย์"
นอกจากนี้ ชเว ฮย็อน อู ยังมีโอกาสจัดแสดงมายากลในรายการโทรทัศน์ "สตาร์คิง" ที่สร้างความประหลาดใจให้แก่ อิม ยุนอา ซึ่งเป็นนักร้องวง เกิลส์เจเนอเรชัน มาแล้วครั้งหนึ่ง โดยการแสดงดังกล่าว เป็นการแสดงกลที่เนรมิตน้ำเปล่าให้กลายเป็นกาแฟที่มีทั้งสี, กลิ่น และรสชาติเป็นกาแฟของจริง รวมถึงมายากลที่นำลายเซ็นของเธอออกจากขวดมาได้โดยไม่เปิดฝา
ฮา แจยง

ฮา แจยง (4 มกราคม ค.ศ. 1994 –) เป็นนักมายากลชาวเกาหลีใต้ ผู้ได้รับรางวัลนักมายากลแห่งปี จากสมาคมมายากลโลก และเขายังมีความใฝ่ฝันต้องการที่จะชนะรายการแข่งขันเมจิคโอลิมปิคที่จัดขึ้นเป็นประจำทุก 3 ปี รวมถึงเป็นผู้ได้รับคุณวุฒินักมายากลชั้นเอกที่อายุน้อยที่สุดในโลก ตลอดจนมีโอกาสร่วมงานในภาพยนตร์ชุด "I Am a Dad" มาแล้วเช่นกัน
ฮวน ปาลาซิโอส

ฮวน ปาลาซิโอส  เกิดเมื่อ 31 สิงหาคม พ.ศ. 2523 ที่กรุงมานากัว ประเทศนิการากัว สถิติการชก 33 ครั้ง ชนะ 29 แพ้ 3 ไม่มีการตัดสิน 1 ครั้ง
ประวัติ.
ปาลาซิโอสเริ่มชกมวยสากลเมื่อ พ.ศ. 2542 โดยขึ้นชกครั้งแรก ชนะน็อก เบนิโต โรฮัส ยก 5 เคยครองแชมป์เฉพาะกาลรุ่นมินิมัมเวต สภามวยโลก แต่เมื่อมาชกกับโอเล่ห์ดง กระทิงแดงยิม ที่เป็นแชมป์โลก ปาลาซิโอสเป็นฝ่ายแพ้คะแนนไป หลังจากแพ้โอเล่ห์ดงไปแล้ว ปาลาซิโอสได้ครองแชมป์เฉพาะกาลของสมาคมมวยโลก แต่พอชกป้องกันตำแหน่งครั้งแรก ปาลาซิโอสกลับทำน้ำหนักไม่ได้ ทำให้ถูกปลดจากตำแหน่ง แต่เมื่อขึ้นชก ปาลาซิโอสชนะน็อกอาร์มันโด ตอร์เรส ในยกที่ 9 ทำให้แชมป์ว่าง ซึ่งไผ่ผารบ ก่อเกียรติยิม ได้ชิงแชมป์ที่ว่างนี้กับเฆซุส ซิลเบสเตร และได้แชมป์ไปครอง
พงศ์พันธ์ ยอดเมืองเจริญ

พงศ์พันธ์ ยอดเมืองเจริญ (เกิด 25 พฤษภาคม พ.ศ. 2520) ชื่อเล่น ก้อง เป็นนักการเมืองชาวไทย อดีตรักษาการเลขาธิการพรรคและนายทะเบียนพรรคเพื่อธรรม อดีตโฆษกกระทรวงศึกษาธิการ โฆษกกระทรวงพาณิชย์ อดีตเลขานุการรัฐมนตรีช่วยว่าการกระทรวงอุตสาหกรรม และอดีตที่ปรึกษารัฐมนตรีว่าการกระทรวงเทคโนโลยีสารสนเทศและการสื่อสาร ปัจจุบันดำรงตำแหน่งสมาชิกสภาผู้แทนราษฎรกรุงเทพมหานคร สังกัดพรรคประชาชน และเป็นประธานศิษย์เก่านักเรียนสวนกุหลาบ รุ่น 113 และกรรมการบริหารสมาคมศิษย์เก่าสวนกุหลาบวิทยาลัยในพระบรมราชูปถัมภ์
ประวัติ.
พงศ์พันธ์ ยอดเมืองเจริญ เกิดเมื่อวันที่ 25 พฤษภาคม พ.ศ. 2520 ชื่อเล่น "ก้อง" เป็นบุตรชายคนโตของนายศิริพล ยอดเมืองเจริญ อดีตปลัดกระทรวงพาณิชย์ สมาชิกสภานิติบัญญัติแห่งชาติ และนางสุขสรร ยอดเมืองเจริญ มีน้อง 3 คน คือ สรรศิริ พงศ์สรร และพงศ์พล ตามลำดับ โดยนาย พงศ์พล ยอดเมืองเจริญ เป็นรองโฆษกพรรครวมไทยสร้างชาติ
จบการศึกษาจาก โรงเรียนอัสสัมชัญธนบุรี โรงเรียนสวนกุหลาบวิทยาลัย และปริญญาตรี วิศวกรรมศาสตร์บัณฑิตจากคณะวิศวกรรมศาสตร์ จุฬาลงกรณ์มหาวิทยาลัย และวุฒิบริหารธุรกิจมหาบัณฑิต จาก University of Dallas และวุฒิปริญญาบัตรชั้นสูง หลักสูตรกฎหมายมหาชนและการบริหารงานภาครัฐ (ปรม.) จากสถาบันพระปกเกล้า
การทำงาน.
พงศ์พันธ์ เริ่มทำงานที่บริษัท ซีพี อินเตอร์เทรด ในตำแหน่งผู้จัดการแผนกส่งออกตลาดแอฟริกามีความเชี่ยญชาญในเรื่องข้าวและการตลาด ต่อมาได้เข้าทำงานที่ตลาดสินค้าเกษตรล่วงหน้าในตำแหน่งผู้เชี่ยวชาญ หลังจากนั้นได้ลาออกมาประกอบธุรกิจส่วนตัว ในปัจจุบันเป็นคอลัมนิสต์และผู้ดำเนินรายการวิทยุเพื่อสนับสนุนผู้ประกอบการไทย
ด้านการเมือง.
ในเดือนกรกฎาคม พ.ศ. 2554 พงศ์พันธ์ได้ลงสมัครสมาชิกสภาผู้แทนราษฏรแบบแบ่งเขต สังกัดพรรคเพื่อไทย ในพื้นที่เลือกตั้งที่ 33 (เขตบางพลัด/บางกอกน้อย) แต่ไม่ได้รับเลือกตั้ง 
ในเดือนตุลาคม พ.ศ. 2554 เขาได้รับแต่งตั้งเป็นนายทะเบียนพรรคเพื่อธรรม กระทั่งในเดือนธันวาคม พ.ศ. 2556 ได้ลาออกเพื่อกลับมาสมัครเป็นสมาชิกพรรคเพื่อไทยเหมือนเดิม
พงศ์พันธ์เคยได้รับแต่งตั้งเป็นผู้ช่วยเลขานุการรัฐมนตรีว่าการกระทรวงอุตสาหกรรม ประจำรัฐมนตรีช่วยว่าการกระทรวงอุตสาหกรรม (ฐานิสร์ เทียนทอง) เมื่อเดือนพฤษภาคม พ.ศ. 2556 จนกระทั่งพ้นจากตำแหน่งเมื่อมีการปรับคณะรัฐมนตรีในเดือนมิถุนายนของปีเดียวกัน
ในการเลือกตั้งสมาชิกสภาผู้แทนราษฎรไทยเป็นการทั่วไป พ.ศ. 2562 พงศ์พันธ์ได้ลงสมัครสมาชิกสภาผู้แทนราษฏรแบบแบ่งเขต ในพื้นที่เลือกตั้งที่ 30 แต่ไม่ได้รับการเลือกตั้ง
ในเดือนกันยายน พ.ศ. 2565 พรรคก้าวไกลได้เปิดตัว ว่าที่ผู้สมัครสมาชิกสภาผู้แทนราษฎรกรุงเทพมหานคร ของพรรค ซึ่งมีชื่อของ พงศ์พันธ์ ยอดเมืองเจริญ ในเขตเลือกตั้งเดิมที่พงศ์พันธ์ เคยลงสมัครรับเลือกตั้ง 3 ครั้งในสังกัดพรรคเพื่อไทย และใน การเลือกตั้งสมาชิกสภาผู้แทนราษฎรไทยเป็นการทั่วไป พ.ศ. 2566 เขาได้รับเลือกตั้งในที่สุด
อี จา-ชุน

อี จา-ชุน (#เปลี่ยนทาง ,1315-1361) หรือพระนามในภาษามองโกเลีย อูลุส บูคา (เกาหลี: ; ฮันจา: ) เป็นขุนศึกเล็ก ๆ ของราชวงศ์หยวน ซึ่งต่อมาถูกส่งมาประจำที่โครยอ และเป็นพระบรมอรรคราชบรรพบุรุษของราชวงศ์โชซ็อน ด้วยทรงเป็นพระราชบิดาของอี ซ็อง-กเย หรือพระเจ้าแทโจ ปฐมกษัตริย์แห่งราชวงศ์โชซ็อน อี จา-ชุน ได้รับการถวายพระนามเป็น พระเจ้าฮวันโจ ในรัชสมัยพระเจ้าแทจง พระนัดดาของพระองค์
พระเจ้าฮวันโจสวรรคตเมื่อปี ค.ศ. 1361 ขณะพระชนม์เพียง 45 พรรษา
หอยหวาน

หอยหวาน หรือ หอยตุ๊กแก หรือ หอยเทพรส (ชื่อวิทยาศาสตร์: "Babylonia areolata") เป็นหอยทะเลฝาเดี่ยวชนิดหนึ่ง
เปลือกของหอยหวานค่อนข้างหนา ทรงไข่ ผิวเรียบสีขาว มีลายสีน้ำตาลเป็นรูปสี่เหลี่ยมผืนผ้าเรียงเป็นแถวตามเกลียวเปลือก ลำตัวแบ่งเป็น 4 ส่วน ได้แก่ หัว ประกอบด้วยปากที่เป็นงวงยื่น หนวด 1 คู่ และตา 1 คู่ คออยู่ถัดมาจากหนวด เป็นบริเวณที่พบอวัยวะเพศผู้ แมนเทิลเป็นส่วนที่ขดอยู่ภายในเปลือก ประกอบด้วยอวัยวะภายในต่าง ๆ ช่องขับถ่าย และท่อหายใจ (Siphon tube) และเท้าเป็นแผ่นกล้ามเนื้อแผ่กว้างใช้ในการเคลื่อนที่ อาศัยอยู่ตามพื้นทะเลที่เป็นทรายหรือทรายปนโคลน ในระดับความลึกตั้งแต่ 2–20 เมตร พบได้เฉพาะฝั่งอ่าวไทย ในต่างประเทศพบได้ที่ ทะเลฟิลิปปิน, ทะเลจีนใต้ ไต้หวัน และศรีลังกา ออกหากินตอนกลางคืน กินอาหารโดยใช้ปากที่เป็นงวง (proboscis) ยื่นออกมา โดยจะยื่นงวงไปยังอาหารและหลั่งน้ำย่อยไปย่อยอาหารและดูดอาหารเข้าร่างกาย หลังกินอาหารจะเคลื่อนที่ฝังตัวใต้ทราย ซึ่งอาหารได้แก่ ซากพืช ซากสัตว์ชนิดต่าง ๆ มีขนาดโตเต็มที่ประมาณ 40–100 มิลลิเมตร
ขยายพันธุ์ด้วยการวางไข่ โดยหอยตัวเมียจะวางไข่เป็นฟัก วางไข่ครั้งละประมาณ 20–70 ฝัก โดยวางไข่ได้ทั้งปี ระยะเดือนมกราคมถึงมีนาคม จะวางไข่ได้มากที่สุด ฝักไข่มีความกว้างเฉลี่ย 10.32 มิลลิเมตร ความยาวเฉลี่ย 29.31 มิลลิเมตร มีก้านยึดติดกับวัตถุในพื้นทะเล เช่น เม็ดทราย ไข่ใช้เวลาฟักเป็นตัวประมาณ 5–7 วัน ลูกหอยวัยอ่อนเป็นระยะ veliger ดำรงชีวิตแบบแพลงก์ตอน คือ ลอยไปมาตามกระแสน้ำ กินแพลงก์ตอนเป็นอาหาร ระยะเวลาเติบโตจนเป็นวัยเจริญพันธุ์ประมาณ 1 ปี
ปัจจุบัน หอยหวานถือเป็นสัตว์เศรษฐกิจชนิดหนึ่ง นิยมรับประทานกันทั้งในประเทศและต่างประเทศ มีการเพาะเลี้ยงกันเป็นอาชีพ แต่ทว่าปริมาณหอยที่ได้นั้นยังไม่เพียงพอต่อการตลาด ทำให้มีราคาค่อนข้างสูง จึงมีการนำหอยหมากที่มีลักษณะและรสชาติใกล้เคียงกับหอยหวาน แต่มีผลผลิตจากการเพาะเลี้ยงและการประมงมากกว่า รสชาติแย่กว่า และมีราคาต่ำกว่า มาจำหน่ายในชื่อหอยหวานแทน สร้างความสับสนให้กับผู้บริโภค
สาคร เกี่ยวข้อง

สาคร เกี่ยวข้อง (เกิด 21 กันยายน พ.ศ. 2505) ชื่อเล่น แดง อดีตสมาชิกสภาผู้แทนราษฎรจังหวัดกระบี่ สังกัดพรรคประชาธิปัตย์ อดีตรองประธานสภาองค์การบริหารส่วนจังหวัดกระบี่
ประวัติ.
สาคร เกิดเมื่อวันที่ 21 กันยายน พ.ศ. 2505) ที่อำเภอเหนือคลอง จังหวัดกระบี่ เป็นบุตรนายกงซิ่น นางดลใจ เกี่ยวข้อง เป็นลูกพี่ลูกน้องกับสฤษฏ์พงษ์ เกี่ยวข้อง สมรสกับนางเพชรารัตน์ เกี่ยวข้อง (สกุลเดิม: จิวากานนท์) มีบุตร 1 คน
สำเร็จการศึกษาชั้นมัธยมศึกษา จากโรงเรียนอำมาตย์พานิชนุกูล จังหวัดกระบี่ จากนั้นเข้าศึกษาชั้นเตรียมอุดมศึกษาที่โรงเรียนสันติราษฎร์วิทยาลัย กรุงเทพฯ และศึกษาต่อในระดับปริญญาตรี สาขาเศรษฐศาสตร์ ที่มหาวิทยาลัยหอการค้าไทย สำเร็จการศึกษาสูงสุดในระดับปริญญาโท บริหารธุรกิจมหาบัณฑิต จากมหาวิทยาลัยราชภัฏภูเก็ต
การทำงาน.
สาคร ประกอบอาชีพด้านธุรกิจส่วนตัวในจังหวัดกระบี่ เคยดำรงตำแหน่งกรรมการหอการค้าจังหวัดกระบี่ และเป็นรองประธานสภาองค์การบริหารส่วนจังหวัดกระบี่ ต่อมาได้เข้าสู่งานการเมืองระดับชาติ โดยได้รับเลือกตั้งเป็นสมาชิกสภาผู้แทนราษฎร จังหวัดกระบี่ สังกัดพรรคประชาธิปัตย์ สมัยแรกในการเลือกตั้งสมาชิกสภาผู้แทนราษฎรไทยเป็นการทั่วไป พ.ศ. 2550 และได้รับเลือกตั้งต่อมาอีกในการเลือกตั้งสมาชิกสภาผู้แทนราษฎรไทยเป็นการทั่วไป พ.ศ. 2554 และการเลือกตั้งสมาชิกสภาผู้แทนราษฎรไทยเป็นการทั่วไป พ.ศ. 2562
สมาชิกสภาผู้แทนราษฎร.
สาคร เกี่ยวข้อง ได้รับเลือกตั้งเป็นสมาชิกสภาผู้แทนราษฎรมาแล้ว 3 สมัย คือ
โรงเรียนชัยบาดาลวิทยา

โรงเรียนชัยบาดาลวิทยา (Chaibadanwittaya School) เป็นโรงเรียนประจำอำเภอชัยบาดาล จังหวัดลพบุรี ตั้งอยู่เลขที่ 608 หมู่ที่ 11 ถนนสุระนารายณ์ ตำบลลำนารายณ์ อำเภอชัยบาดาล จังหวัดลพบุรี 15130 เปิดสอนตั้งแต่ระดับชั้นมัธยมศึกษาปีที่ 1 ถึงระดับชั้นมัธยมศึกษาปีที่ 6 จำนวนนักเรียนประมาณ 2,584 คน และบุคลากรทางการศึกษาประมาณ 105 คน มีห้องรวม 60 ห้อง มีอาคารเรียนรวม 6 หลัง จัดเป็นโรงเรียนมัธยมศึกษาขนาดใหญ่พิเศษ สังกัดสำนักงานเขตพื้นที่การศึกษามัธยมศึกษา เขต 5 และได้รับรางวัลพระราชทานโรงเรียนดีเด่น 3 ปี ติดต่อกัน
ประวัติโรงเรียน.
โรงเรียนชัยบาดาลวิทยา เป็นโรงเรียนประจำอำเภอชัยบาดาล จังหวัดลพบุรี สังกัดกรมสามัญศึกษา กระทรวงศึกษาธิการ เปิดทำการสอนเมื่อวันที่ 11 ตุลาคม 2511 ในระดับชั้น ม.ศ. 1 ถึง ม.ศ.3 ติดต่อขอเปิดโดย นายเฉลิม สวัสดิทัฑ เป็นนายอำเภอ นายกำธร นุกูลกิจ เป็นศึกษาธิการอำเภอ ร่วมด้วย พระอธิการจอม เจ้าคณะตำบลบัวชุม นายบุญช่วย มาประเสริฐ สมาชิกสภาผู้แทนราษฎรจังหวัดลพบุรี คณะครู พ่อค้า ข้าราชการและประชาชน อำเภอชัยบาดาลอีกหลายท่าน ได้รับที่ดินบริจาคจาก นายพิกุล เปิ้ลสูงเนิน และนายเมธา เกษไชย จำนวน 21 ไร่เศษ ปีการศึกษา 2511 ซึ่งเป็นปีแรก อาศัยเรียนอยู่ในโรงเรียนบ้านลำนารายณ์ มีนักเรียน 1 ห้องเรียน 35 คน กรมสามัญศึกษาได้ส่ง นายบุญยิ่ง อินทรพงษ์ ครูโรงเรียนแก่งคอยวิทยามาสอนช่วย และยังมีครูโรงเรียนบ้านลำนารายณ์มาช่วยสอนให้ และยังมีครูโรงเรียนบ้านลำนารายณ์มาช่วยสอนให้ ปีการศึกษา 2512 ยังคงอาศัยเรียนอยู่ในโรงเรียนบ้านลำนารายณ์ มีนักเรียน 3 ห้อง จำนวน 104 คน กรมสามัญได้ส่ง นายสมบัติ ชูชีพชัย ครูโรงเรียนโคกกระเทียมวิทยาลัย มาดำรงตำแหน่งครูใหญ่ และบรรจุครูมาอีก 3 คน มีครูรวม 4 คน ปีการศึกษา 2513 ย้ายไปอาศัยเรียนที่ตึกพานิชย์ สองชั้น 4 คูหาของ นายวันชัย หิรัญรักษ์ ซึ่งให้ใช้โดยไม่คิดมูลค่า มีนักเรียน 4 ห้อง จำนวน 191 คน มีครู 7 คน ได้งบประมาณสร้างอาคารเรียนแบบ 212 สองชั้น หนึ่งหลัง 6 ห้องเรียน บ้านพักครู 1 หลัง อาคารคหกรรมศิลป์ 1 หลัง โดยสร้างในที่ดินแปลงใหม่มีเนื้อที่ 30 ไร่เศษ ซึ่งนายถ่าย หิรัญรักษ์ มอบให้โดยไม่คิดมูลค่า โดยมีนายสมบัติ ชูชีพชัย ครูใหญ่ นายสวัสดิ์ พูลสุข ศึกษาธิการอำเภอชัยบาดาล และนายจำเนียร ปฏิเวธวรรณกิจ ช่วยกันดำเนินงานจนเสร็จสิ้น อาคารต่างๆเหล่านี้สร้างแล้วเสร็จในปี พ.ศ. 2514 สำหรับที่ดินแปลงเก่าจำนวน 21 ไร่เศษ ปัจจุบันใช้เป็นสนามกีฬาเฉลิมพระเกียรติฯ
ปัจจุบันโรงเรียนชัยบาดาลวิทยา ตั้งอยู่เลขที่ 608 หมู่ที่ 11 ถนนสุระนารายณ์ ตำบลลำนารายณ์ อำเภอชัยบาดาล จังหวัดลพบุรี สังกัดสำนักงานเขตพื้นที่การศึกษามัธยมศึกษา เขต 5 เปิดสอนตั้งแต่ระดับชั้นมัธยมศึกษาปีที่ 1 ถึงระดับชั้นมัธยมศึกษาปีที่ 6 จำนวนนักเรียนประมาณ 2,600 คน และบุคลากรทางการศึกษาประมาณ 105 คน มีห้องรวม 62 ห้อง มีอาคารเรียนรวม 6 หลัง อาคารประกอบอีกมากมาย จัดเป็นโรงเรียนมัธยมศึกษาขนาดใหญ่พิเศษ ได้รับรางวัลพระราชทานโรงเรียนดีเด่น 3 ปี ติดต่อกัน ประวัติและผลงาน ของโรงเรียนดีเด่นตลอดมาทั้งด้านวิชาการ วิชาชีพ ศิลปะ ดนตรี กีฬา และกิจกรรมต่าง ๆ
มิกค์ ทองระย้า

มิกค์ บยอริค แฮนเซิ้น ทองระย้า (เกิด 28 พฤศจิกายน พ.ศ. 2535) ชื่อเล่น มิกค์ เป็นนักแสดงและนายแบบลูกครึ่งไทย-เดนมาร์ก สังกัดสถานีโทรทัศน์สีกองทัพบกช่อง 7
ประวัติ.
มิกค์ ทองระย้าเกิดวันที่28 พฤศจิกายน พ.ศ. 2535 เป็นบุตรของบิดาชาวเดนมาร์ก กับมารดาชาวไทย เข้าวงการบันเทิงจากการเข้าร่วมเวทีประกวดค้นหานักแสดงหน้าใหม่ในปี พ.ศ. 2551 Dream Star Search 2008 คว้ารางวัลชนะเลิศและได้เซ็นสัญญากับบริษัท สปีดวัน แอ๊คติ้งเฮ้าส์ (Speed One Acting House) ซึ่งมีจีระนันท์ มะโนแจ่ม และนวพล ภูวดล เป็นเจ้าของและจัดการประกวด ต่อมาจึงได้เป็นนักแสดงรับเชิญในละครซิตคอม หมู่ 7 เด็ดสะระตี่ และมีผลงานภาพยนตร์ เอ้ก อี เอ้ก เอ้ก แฟนลั้ลลา (2551) ต่อมาในปี พ.ศ. 2552 มิกค์ได้เข้าร่วมประกวดโครงการค้นหานักแสดงนำของช่อง 7 จนได้รับรางวัลชนะเลิศ ช่วงเดือนตุลาคม พ.ศ. 2552 แล้วเซ็นสัญญาเป็นนักแสดงกับทางช่อง 7 เป็นเวลา 5 ปี หลังจากเซ็นสัญญา ด้วยผลงานละครเรื่องแรก ทีมซ่าท้าฝัน รับบทเป็น กาย การศึกษาระดับมัธยมศึกษาตอนต้นจบจากโรงเรียนเสาไห้ "วิมลวิทยานุกูล"อำเภอเสาไห้ จังหวัดสระบุรี ระดับ ปวช. จบจากวิทยาลัยเทคนิคสระบุรี และระดับปริญญาตรีสำเร็จการศึกษาจากคณะสื่อสารมวลชน มหาวิทยาลัยรามคำแหง เป็นที่เรียบร้อยแล้ว รับพระราชทานปริญญาบัตรเมื่อวันอังคารที่ 20 มีนาคม พ.ศ. 2561 นี้
หญ้าชะเงา

หญ้าชะเงา(ชื่อวิทยาศาสตร์: "Enhalus acoroides") เป็นหญ้าทะเลที่มีขนาดใหญ่ที่สุด ขึ้นเป็นกอสูง 1 เมตร มี 2-5 ใบ ใบแบนยาว แตกขึ้นมาจากไรโซม ก้านดอกยาว ม้วนงอเหมือนสปริง พบได้ทั้งบริเวณน้ำกร่อยและทะเล เป็นพืชท้องถิ่นในมหาสมุทรอินเดียและมหาสมุทรแปซิฟิกฝั่งตะวันตก ในตำรายาไทยใช้เป็นยาฟอกโลหิต ขับน้ำเหลืองเสีย แก้ลมในลำไส้
หญ้าใบมะกรูด

หญ้าใบมะกรูด (ชื่อวิทยาศาสตร์: "Halophila ovalis") เป็นพืชในวงศ์ Hydrocharitaceae จัดเป็นหญ้าทะเลชนิดหนึ่ง ใบแบนรูปไข่ แตกออกมาจากไรโซม มีเส้นใบที่ขวางใบมากกว่า 10 คู่ รากยาวได้ถึง 800 mm มีขนรากละเอียด พบได้ทั้งในบริเวณที่เป็นดินเลนปนดินทราย หรือดินเลนปนซากปะการัง น้ำกร่อย พืชชนิดนี้ช่วยยึดพื้นทรายและเป็นที่อยู่อาศัยของสิ่งมีชีวิตอื่น เป็นอาหารของพะยูน
Robert Brown เป็นผู้อธิบายทางอนุกรมวิธานของพืชชนิดนี้ครั้งแรก โดยใช้ชื่อวิทยาศาสตร์ว่า "Caulinia ovalis" ต่อมา Joseph Dalton Hooker ได้มาอยู่ในสกุล "Halophila" เมื่อ พ.ศ. 2401 "Halophila ovata" ถือเป็นชื่อพ้องของสปีชีส์นี้ 
ในทางนิเวศวิทยา หญ้าใบมะกรูดเป็นหญ้าทะเลชนิดที่อยู่ในโซนน้ำขึ้นน้ำลง (intertidal zone) และเมื่อเทียบกับหญ้าทะเลชนิดอื่นหญ้าใบมะกรูดถือว่าอยู่ในระดับน้ำตื้นหรือโซนบนของโซนน้ำขึ้นน้ำลง ทำให้ในช่วงน้ำลงสูงสุดหญ้าทะเลชนิดนี้มักโผล่ให้มองเห็นได้อย่างง่าย แม้กระนั้นหญ้าใบมะกรูดยังถูกจัดว่าเป็นหญ้าทะเล ในกลุ่มพืชฉวยโอกาศ (colonising) อันเนื่องมาจากมีคุณสมบัติ โตเร็วแต่ไม่ทนทานต่อสภาพแวดล้อมหากเปรียบเทียบกับหญ้าทะเลชนิดอื่น
หญ้าใบมะกรูดขน

หญ้าใบมะกรูดขน (ชื่อวิทยาศาสตร์: "Halophila decipiens" Ostenf.) เป็นหญ้าทะเลในวงศ์ Hydrocharitaceae ใบแบน บาง รูปไข่ ขอบใบมีรอยหยักและมีขนบนผิวใบทั้ง 2 ด้าน เส้นใบที่เป็นเส้นขวางใบมีไม่เกิน 8 คู่ มีดอกเพศผู้และดอกเพศเมียเจริญบนแขนงของต้นเดียวกัน (monoecious) โดยมีกาบดอกหุ้มดอกทั้ง 2 ไว้ด้วยกัน หญ้าใบมะกรูดขนพบในน้ำที่มีระดับความลึก 6 -36 เมตร พบในเขตร้อนของมหาสมุทรอินเดียและมหาสมุทรแปซิฟิก มหาสมุทรแอตแลนติกฝั่งตะวันตก พบในน้ำกร่อยได้ด้วยเป็นอาหารของปลาและสัตว์ไม่มีกระดูกสันหลังในทะเลหลายชนิด หญ้าใบมะกรูดขนถูกรายงานพบเป็นหญ้าทะเลชนิดใหม่ (new species) และเป็นหญ้าทะเลชนิดแรกที่มีการรายงานพบในประเทศไทยเมื่อปี ค.ศ. 1902 จากเกาะกระดาด จ.ตราด 
นอกจากนี้มีการรายงานพบว่าหญ้าใบมะกรูดขนบริเวณปากน้ำละแม จ.ชุมพร มีการเปลี่ยนแปลงประชากรตามฤดูกาล โดยในช่วงฤดูมรสุมประชากรของหญ้าใบมะกรูดขนจะลดลงอันเนื่องจากคลื่นลมที่รุนแรง ในขณะที่ในช่วงฤดูร้อนจะมีประชากรหนาแน่น และพบการออกดอกและผลจำนวนมาก
หญ้าตะกานน้ำเค็ม

หญ้าตะกานน้ำเค็ม (ชื่อวิทยาศาสตร์: "Ruppia maritima") เป็นพืชน้ำชนิดหนึ่งซึ่งไม่จัดเป็นพืชในทะเลแต่จัดเป็นพืชน้ำจืดที่ทนเค็ม เป็นพืชฤดูเดียวหรือหลายฤดู ลำต้นแบบไรโซมทอดยาวไปตามพื้น แขนงตั้งตรง ใบแบนยาว ปลายแหลม ขอบใบจักเป็นฟันเลื่อย ออกดอกเป็นช่อ ช่อดอกมีกาบหุ้ม มีดอกย่อย 4-8 ดอก ผลแบบดรุบขนาดเล็ก แพร่กระจายไปตามน้ำ หรือโดยสิ่งมีชีวิตที่มากินเป็นอาหาร ไม่ชอบเจริญในน้ำขุ่นหรือมีออกซิเจนต่ำ พบในบ่อน้ำกร่อยหรือบ่อเลี้ยงปลา
แม่น้ำจอร์แดน

แม่น้ำจอร์แดน ("Nahr al-ʾUrdunn"; , "Nəhar hayYardēn"; "Nahrāʾ Yurdnan") มีอีกชื่อว่า "นะฮ์รุชชะรีอะฮ์"  เป็นแม่น้ำในภูมิภาคเอเชียตะวันตก มีความยาวทั้งสิ้น 251 กิโลเมตร ไหลลงสู่ทะเลเดดซี ปัจจุบันถือเป็นพรมแดนธรรมชาติระหว่างอิสราเอลกับจอร์แดน
แม่น้ำนี้มีความสำคัญทั้งในศาสนายูดาห์และคริสต์ โดยในคัมภีร์ไบเบิลระบุว่า กลุ่มชนอิสราเอลข้ามแม่น้ำนี้ไปยังแผ่นดินแห่งพระสัญญา และเยซูแห่งนาซาเรธ เข้ารับบัพติศมาจากยอห์นผู้ให้รับบัพติศมาที่แม่น้ำนี้